text:
Stjórnarskipanin er til sambandsfólk
Bárður Nielsen sigur nei til stjórnarskipanina - av taktiskum grundum. Men hansara veljarar fara at siga ja takk - av demokratiskum grundum
(Innleiðandi røða á kjakfundi um stjórnarskipan, sum valfelag Sambandsfloksins í Havn skipaði fyri mikukvøldið).
Fyrst vil eg takka valfelag Sambandsfloksins fyri at vera boðin til hetta tiltakið sum "stand in" fyri løgmann.
Men eg má eisini harta sama felag fyri at hava at hava givið tiltakinum hesa yvirskriftina: "Hví nýggja stjórnarskipan? Hví loysing?"
Sjálvt heitið tykist vera partur av teirri kampanju, sum Sambandsflokkurin hevur rulla úr farnu tíðina, og hvørs endamál er at seta spjaldrið "loysingarflokkur" á Javnaðarflokkin. Og tað bendir á, at endamálið við hesum ikki bara er upplýsing - men serliga partapolitikkur.
Tað hevði eg helst viljað lopið um, men tá nú Javnaðarflokkurin er málið hjá hesi kampanjuni, má eg siga nøkur orð um tað.
Grundin er sjálvandi, at tað gevur bara meining at vera sambandsflokkur, vissi onkur annar er loysingarflokkur. Og jú størri og fleiri loysingarflokkarnir eru - jú betri er moldin taðað fyri, at Sambandsflokkurin kann vaksa.
Men nú er tað so, at loysingin als ikki er á skrá. Á skrá er fiskivinna, pensiónir, skattur - men ikki loysing.
Tað er ein trupulleiki fyri sambandsflokkin, og tí roynir mann at skapa ein mótstøðumann, sum mann kann profilera seg í mun til.
Tí sigur kampanja Sambandsfloksins, at nú er Javnaðarflokkurin blivin loysingarflokkur. Hvør skal siga: Nú vilja øll tey, sum ikki vilja loysa, koma yvir til lista B.
Tað er tann banala - og ósakliga - grundin til, at hetta tiltakið kallast "Hví stjórnarskipan - hví loysing". Also at mann koplar hesi tingini saman.
Men hetta snýr seg altso IKKI um loysing.
Mann kundi tað sama spurt: "Hví fiskivinnuskipan - hví loysing?". Ella "Hví nýggja pensiónsskipan - hví loysing?".
Hinvegin kundi Tjóðveldisflokkurin kanska spurt: "Hví IKKI stjórnarskipan - hví skulu Føroyar aftur vera eitt danskt amt?" - Sum um tað er tað, sum Sambandsfokkurin vil. Tað hevði verið líka ósakligt.
Størst frælsi innanfyri
Í mun til Sambandsflokkin og Tjóðveldi, so tekur Javnaðarflokkurin ikki politiskt støði í tí ríkisrættarliga spurninginum.
Endamálið er, at føroyska samfelagið skal vera so trygt sum gjørligt, so ríkt sum gjørligt, so javnt sum gjørligt, so sjálvstøðugt sum gjørligt og so frælst sum gjørligt. Støðið verður altso tikið í samfelagnum og tí einstaka borgaranum - ikki í tí ríkisrættarliga karminum.
Og í løtuni heldur flokkurin, at Føroyar verða so tryggar og ríkar og javnar og frælsar sum gjørligt - í felagsskapinum. Og tí gongur flokkurin inn fyri felagsskapinum. Vissi tann dagur kemur, at flokkurin heldur málini verða best rokkin uttanfyri felagsskapin, so er tað ein onnur støða. Men har eru vit ikki í nú.
Sambandsflokkurin kemur sjálvandi í neyð av, at loysingin ikki er á skrá. Men so má hann finna uppá okkurt annað at ganga uppí. Trupulleikin verður ikki loystur av, at eitt skeivt spjaldur verður sett á Javnaðarflokkin.
Sambandskari enn danska stjórnin
Tá kampanjan frá Sambandsflokkinum hevði rullað í eina tíð, spurdi eg Lars Løkke Rasmussen hvat hann helt. Og hann sigur soleiðis í sínum svari 18. desember: "En vedtagelse og ikrafttrædelse af det foreliggende forfatningsforslag vil således ikke medføre ændringer i Færøernes forfatningsretlige stilling, herunder at Færøerne skal udtræde af rigsfællesskabet, eller i færingers retsstilling efter grundloven."
Danski forsætisráðharrin sigur altso: Go ahead!
Helst hevði Lars Løkke fegin viljað stuðlað sínum brøðraflokki í Føroyum - men í hesum føri ber tað ikki til. Í hesum føri fer Sambandsflokkurin rætt og slætt ov langt út eftir tangentunum.
Sambandsflokkurin er undir Bárði Nielsen blivin sambandskari enn sjálvt danska stjórnin. Og tá fær eingin annar verið við meir. Neyvan heldur veljararnir hjá Bárði sjálvum. Tí hetta uppskotið er altso eisini fyri teir.
Demokratisk grundregla
So er tað tann seriøsi parturin: Hví skulu hava eina stjórnarskipan ella grundlóg?
Hava vit ikki longu eina grundlóg, er tað fyrsta, nógv spyrja.
Jú. Vit hava tað donsku grundlógina. Men hvussu nógvar føroyingar kenna hana sum sítt grundleggjandi samfelags- og samleikaskjal? Hon er hvørki skrivað ella viðtikin av føroyingum - og hon sigur at kalla einki um Føroyar.
Fólkið hevur aldrin viðtikið nakra grundleggjandi lóg í Føroyum. Ikki grundlógina, ikki heimastýrislógina, ikki stýrisskipanarlógina.
Alt eru komið top-down. Myndugleikarnir hava lagt tað niður yvir fólkið.
Vissi fólki viðtekur hetta, so er tað bottom-up. Fólkið staðfestir tá seg sjálvt sum hægsti myndugleikin, sum letur løgtingi og landsstýrið nakrar heimildir at ráða sína vegna.
Er tað so ikki bara nakað sum er yvirskipað, abstrakt og filosofiskt? Lutvíst, jú. Men tað hevur týdning fyri tað. Tað er gott at knæseta ta demokratisku grundreglu, at Føroya fólk er evsti myndugleiki í Føroyum.
Men tað snýr seg eisini um heilt ítøkiliga at leggja vald frá myndugleikunum til fólkið.
Sum nú er kunnu myndugleikarnir t.d. innlima Føroyar í ES uttan fólkaatkvøðu. Tann, sum atkvøður fyri Stjórnarskipanini, sigur: Nei hinir gomlu! Fólkið skal spyrjast áðrenn so stórar avgerðir verða tiknar.
Í stjórnarskipanini áseta vit eisini grundleggjandi persónlig rættindi og skyldur. Og so samtykkja vit spælireglurnar fyri okkara egna fólkaræði. At hetta verður ásett av fólkinum hevur sjálvandi týdning.
Eitt, sum vit IKKI gera við at viðtaka hetta, er at taka nakra ítøkiliga politiska avgerð. Vit siga ikki ja ella nei til hvørki fosturtøku ella kvotuskipan. Men vit krita vøllin upp og siga: Tað er innanfyri hesar karmarnar, at tann politiski boksikampurin skal fara fram.
Vit skapa eitt felags útgangsstøði fyri okkara fólkaræðisliga orðaskifti.
1-1
Hetta má helst alt gerast í rættiliga breiðari semju. Og tað er ringt.
Føroyskur politikkur hevur altíð lyndi at enda sum eitt null-summ spæl.
Antin vinni eg og tú tapir - ella vinnur tí, og eg tapi.
Also 1-0 ella 0-1. Hetta er roynd at gera føroyskan politikk til eitt pluss-summ spæl. Also at fáa tað til at enda 1-1.
Eitt russiskt orðatak sigur, at tað viðhvørt er skilabest at fylgjast við fíggindanum um brúnna, fyri síðani at skiljast hinumegin. Altso at byrja við semjuni – og bíða við ósemjuni.
Vit hava ofta lyndi til at byrja við ósemjuni - og so fara í hvør sína grøv at rópa eftir hvørjum ørðum, so vit aldrin koma til semjuna.
Her er ætlanin at byrja við semjuni, og antin parkera ósemjuna - ella at fáa øll at geva seg so mikið, at til ber at møtast. "Politik ist die Kunst des Möglichen", segði Bismarck. Og hetta átti at borið til.
Tí ert tað ikki og skal tað ikki vera eitt samgongumál, og tí hevur løgmaður havt 17 fundir í Tinganesi vid floksformenninar áðrenn tað varð lagt fram. Eingin fær alt - men øll kunnu kenna seg aftur í tí.
Eingin kollvelting
Stóri knúturin er sjálvandi rættarstøða Føroya.
Men eru flestu føroyingar ikki samdir í, at Føroya fólk er og skal vera landsins hægsti myndugleiki?
Eru vit ikki samd um, at vit eru í ríkisfelagsskapi á hesum grundarlag?
Haldi vit ikki øll, at um og tá ein varðandi meiriluti ynskir at skipað Føroyar sum ein stat, so hava vit rætt til tað?
Og munnu ikki serliga sambandsfólk fegnast um, at lógin skal setast í verk og útinnast sambært verandi stjórnarrættarligu støðu? Altso at stjórnarskipanin ikki setir úr gildi tær avtalur, sum eru millum Føroyar og Danmark?
Tað er sjálvandi hendan ásetingin sum ger, at danska stjórnin ikki sær nakran trupulleika í hesum. Og tað átti eisini at kyrrað sambandsfólk.
Og tað er ikki óvanligt, at lond, sum ikki eru fullveldisríki, hava egna stjórnarskipan ella grundlóg - afturat ríkisgrundlógini. Tað hava bæði amerikanskir statir og týskir landapartar. Og tey hava øll nógv minni sjálvstýri enn vit.
Hetta er altso eingin revolutión. Tað snýr seg um at viðtøka nakrar grundleggjandi demokratiskar grundreglur, sum Føroya fólk ongantíð fyrr hevur viðtikið.
Sjúrður Skaale
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


c: text/html

text:
Puha, nú er gott at sleppa at sita her á hotell-kamarinum við einum kaffimunni, eftir ein laangan seinnapart í Abdi Apekci Arena. Fyrst ein langur fundur, har man skuldi hoyra um og notera allar møguligar smáar detaljur, meðan man støðugt minnti seg á tað sum IKKI mátti gloymast: At frámelda Shailu og geva fyriskiparunum mína váttan uppá hvørjar superdraktir sum okkara svimjarar brúka. Og so at sita í tímavís og hyggja at stressaðum turkarum, sum vist nokk stríddust við at gera akkreditatiónirnar klárar, men sum mest tyktust at bara halda okkum hen.
Har kom ymiskt spennandi fram á tekniska fundinum, so sum at ØLL fara at royna at koma við fyrsta bussi klokkan 07:00 í morgin árini, við tað at koyritíðin sambært fyriskiparunum kann svinga frá 15 minuttum til 1½ tíma, at koyra teir 12 kilometrarnar inn til Arena. At tey av somu orsøk verða noydd at seta ein eyka buss inn kl 14:00 í morgin, tí at tann klokkan 15 er ov seinur til at fólk kunnu náa at verða liðug við upphitingina klokkan 16:15. At tað verður kampur um sitiplássini hjá okkum svimjarum og venjarum, við tað at skúrurin hjá Omega-fólkunum annars tekur alt útsýnið til hylin. At firvaldaspark í bringusvimjing nú skal vera bara onkuntíð meðan undirvatnstakið verður tikið, men altso ikki áðrenn tað byrjar. Og at Pál Joensen við 9. bestu tilmeldingartíð í 400 frí liggur væl fyri at koma í finalu seinnapartin, við tað at tey nú brúka allar 10 geilir, eisini í finalum.
Akkreditatiónsfólkini høvdu so lítið stýr uppá tingini, at ein av teimum uppá eitt tíðspunkt kom stunandi innan úr rúminum at blaka okkum øll út, sum annars bara stóðu og sótu rættiliga friðarliga í kø, tí at hann annars ikki fekk arbeitt. Hinir turkararnir ignoreraðu hann, so tað gjørdu vit í køini bara eisini. Eg skilti á lagnum, at vaktirnir nú ikki longur lovaðu fólki inn sum ikki høvdu akkreditatión, sum so sjálvsagt merkti at har var enn størri press á rúmið, til onkur at enda tók avgerð um at lova øllum at sleppa inn í bygningin um tey høvdu bara hálsbandið til at hanga akkreditatiónina í, og so komu eftir akkreditatiónina aftur í morgin. Well, Pál og Jón vóru ikki komnir út til hylin aftur enn, so eg valdi bara at bíða víðari, til eg at enda allíkavæl slapp ígjøgnum, og fekk okkara akkreditatiónir.
So nú eru vit faktiskt nokk so klár til fyrstu kappingar í morgin árini. Øll hava etið gott aftur, her á hotellinum har so gott sum øll hini liðini ganga í reyðum draktum (Russland, Serbia, Kroatia, Eysturríki, Póland, Turkaland, …). Vit hava avtalað at royna at vera so mikið tíðliga á veg til bussarnar sum man nú kann, í morgin, tá ið morgunmatur fyrst er kl 06:30, og bussurin koyrir klokkan 07:00. Pauli skal svimja 50 frí, Kári 100 firvald og Pál 400 frí, meðan Mona hevur frí. Og mín fyrsta uppgáva verður at royna at fáa skift tjóðsangin hjá okkum út, frá hasari “Christmas Edition” útgávuni sum vit fyrstu ferð hoyrdu í Kroatia í fjør, til okkurt eitt sindur meira við hornblásarum, enn harpum. “Just in Case”.

robotstxt: allowed

filter: keep


text:
- Tíðindi, mentan og ítróttur
Meirilutin vil ikki byggja nýggj læknahøli
Ótíðarhóskandi hølisviðurskiftir og økt normering av kommunulæknum í Tórshavnar kommunu hevur við sær, at nýggjar læknaviðtalur skulu fáast til vega í Havn.
Málið var fyri á býráðsfundi í gjár, har minnilutin mælti til, at nýggj høli blivu bygd, men tað fekk ikki undirtøku.
Minniluti í býráðnum førdi fram, at tað kann gerast ein dýr loysn at leiga, tí fyrilyggjandi uppskot til leigusáttmála kostar um 245.000 krónur um mánaðin, umframt at umvælingar skulu gerast, ið kunnu kosta tilsamans 30 milliónir krónur. Óvist er, hvør situr við tí rokningini.
Sambært Anniku Olsen, borgarstjóri í Tórshavnar kommunu, so er málið komið í tólvta tíma, tí hølisviðurskiftini hjá læknunum eru ikki nóg góð, og arbeitt verður fram ímóti at avgreiða málið, áðrenn farið verður í summarfrí.
- Freistin er langt síðani farin. Vit skuldu havt bygt læknahøli fyri einum fýra ella fimm árum síðani. Tað hevur man so ikki viljað raðfest, men vit gera tað, sum vit kunnu, sigur borgarstjórin og leggur afturat, at málið væntandi kann avgreiðast áðrenn summarfrítíðina við einum eyka býráðsfundi í juni.
Sí eisini


text:
Skrivstovur og rundvísingar
Tú ert hjartaliga vælkomin at fáa eina rundvísing á okkara skrivstovum og prentsmiðjum. Finn adressurnar og vita, nær rundvísingar eru.
Finnland
Puutarhatie 60
FI-01300 VANTAA
FINLAND
+358 9 825 885
Rundvísingar
Mánadag til fríggjadag
9.00, 10.30, 13.30 og 15.00
Longd: 1 tími
Vert at vita
Hevur umsjón við virkseminum hjá umleið 34.000 Jehova vitnum í Hvítarusslandi, Estlandi, Finnlandi, Lettlandi og Litava. Hevur umsjón við umsetingini av bíbilskum lesnaði til seks talað mál og fýra teknmál.


text:
Fyri góðari viku síðani lat MATsmiðjan Streetfood upp ein matsøluvogn í Saksun. Tað er kokkurin Ruben Busk, sum eisini eigur fyritøkuna MATsmiðjan hjá Ruben, sum eigur MATsmiðjan Streetfood.
Á matskránni er nógv ymiskt, men tað, sum hevur fingið mest umrøðu, er ræstkjøtaburgarin. Men nú er sølan av ræsta burgaranum steðgað.
- Eg havi byrjað MATsmiðjan Streetfood, har eg havi selt ræstkjøtaburgarar, og tað hevur verið ein sera stór succes, men Heilsufrøðiliga starvsstovan hevur í morgun steðgað søluni av ræstkjøtaburgarunum, sigur Ruben Busk.
Tað er ræstað kjøtið, sum ikki lýkur upp til røttu krøvini, og tí hevur Heilsufrøðiliga starvsstovan steðgað søluni.
- Vit hava brúkt góðkent, íslendskt lambskjøt, sum hevur hingið og ræstnað her í Føroyum. Hesum steðgaði Heilsufrøðiliga starvsstovan fyrst. Og so keypti eg føroyskt, ræst kjøt frá Poul Michelsen, men tað hevði ikki røttu góðkenningarnar, so tað er eisini steðgað her í morgun.
Nú loyvið at selja nógv umrødda burgaran er mist, eru útlitini fyri at MATsmiðjan Streetfood heldur fram, ikki góð.
- Vit hava gjørt klárt, so vit hava í hvussu er opið í dag, men tað verður uttan ræst. Ístaðin selja vit bara burgara við langtíðarstogtum lambskjøti. So tað er bara feskur lambsburgari, vit selja í dag. Vanliga selja vit bæði ein feskan og ein ræstan.
80 prosent av søluinntøkuni i í MATsmiðjan Streetfood hevur verið av ræstkjøtaburgaranum, so nú er alt grundarlagið undir fyritøkuni brotið sundur, sigur Ruben Busk. Hann sigur eisini, at tey hava roynt at funnið ræst kjøt aðrastaðni, men tað er tíverri útselt.
- Eg kann sjálvandi kanna um eg kann fáa ræst kjøt aðrastaðni frá, men um eg ikki finni nakað, so verði eg nokk noyddur at steðga fyri í ár. Eg havi havt opið í eina viku.


text:
Vel úrslit..
19. august 2015
Í fólkatingsvalinum brúkti Javnaðarflokkurin slagorðið: “Vel úrslit”. Eitt sera gott og sigandi slagorð. Vónandi vilja fólk eisini velja úrslit til Løgtingsvalið – men skal ein velja úrslit í Løgtingsvalinum, so eigur man at velja Sambandsflokkin. Hugsaði niðanfyri at hyggja eftir nøkrum hagtølum um støðuna í Føroyum í dag.
Arbeiðsloysið
Í november 2011, tá hendan samgongan tók við, var arbeiðsloysið 6,7%. Tá vóru tað 1.735 fulltíðar-arbeiðsleys fólk. Í mai í ár var arbeiðsloysið 3,0% og var talið av fulltíðararbeiðsleysum komið niður á 823 – havi hoyrt, at tað nú er komið enn longur niður.
Undirskotið
Í 2010 var undirskotið omanfyri hálva milliard krónur – í 2009 var tað enn hægri. Undirskotið í ár verður sera avmarkað, meðan játtanarkarmurin fyri 2016 vísir eitt avlop, og kunnu vit tí tá byrja at gjalda skuld aftur.
Fólkatalið
Í november 2011 búðu 48.164 fólk í Føroyum, meðan tað í mai í ár búðu 48.846 fólk her. Eitt tað besta við hesum vøkstrinum, er at talan ikki einans er um burðaravlop, men eisini at tað nú flyta fleiri fólk til Føroyar enn frá Føroyum.
Búskaparvøkstur
Bruttotjóðarúrtøkan vaks heili 7,5% í 2013 – og er tað størsti búskaparvøksturin í øllum Evropa. Bruttotjóðarúrtøkan er farnu 4 árini vaksin við meir enn 18% - eitt fantastiskt bragd.
Løntakaratal
Í november 2011 var løntakaratalið 23.583, meðan tað í mai í ár var 24.693. Tað vil siga, at tað eru fleiri enn 1.000 nýggj arbeiðspláss skapt í hesum samgongutiðarskeiðnum. Lat meg leggja afturat, at starvsfólkatalið í landsfyrisitingini er farið frá 685 til 633 í sama tíðarskeiði.
Lønarútgjaldaringarnar
Lønarútgjaldingarnar eru fyrra halvár í ár vaksnar 6,5% í mun til fyrra hálvár í fjør.
Brúkaraprístalið
Brúkaraprístalið forelur okkum, hvussu dýrt tað er at liva í einum landi. Tá hetta verður roknað, hyggur Hagstovan eftir ymsum viðurskiftum, m.a. kostnaðinum av mati, olju, rentu og samskifti. Vanliga veksur hetta talið – t.d. vaks talið frá ár 2000 til 2011 við um 19% - svarandi til í miðal nærum 2% um árið. Hyggja vit so eftir, hvat er hent síðan hendan samgongan tók við, so er brúkaraprístalið lækkað við umleið 0,5% í meðal um árið. So samtundis sum fólk nú í meðal hava meir eftir av liva fyri, so er tað eisini bíligari at búgva í Føroyum í dag, enn tað var fyri 4 árum síðan.
Eg kundi hildi fram við hagtølum, sum flest øll vísa á, at tað gongur væl í Føroyum. Eg veit væl, at tað ikki einans er politikkinum at takka, at tað gongur væl. Tað eru nógv, sum eiga stóran lut í æruni fyri at tað gongur væl, men eg meti, at rættar politiskar avgerðir avgjørt eisini eiga sín lut í framgongdini, sum er tann størsta í Evropa.
Vel úrslit – vel Sambandsflokkin 1. september.
Reimund Langgaard, løgtingsmaður
Valevni Sambandsfloksins til løgtingsvalið
RN
Aftur


text:
Samstarv millum Springeren Maritimt Oplevelsescenter og Álaborg
Vit fegnast um, at limir okkara í 2018 fáa 20% í avsláttri av atgongugjaldinum til Springeren Maritimt Oplevelsescenter í Aalborg. Tað einasta, tú skal gera, er at vísa limakortið saman við einum samleikaprógvi (við mynd á).
Sýningarnar á Springeren fevna m.a. um skipasmiðjuna, herflotan, modelhøllina, kavbátin “Springeren” og mangt annað. Springeren Maritimt Oplevelsescenter er bæði spennandi og læruríkt og kann tískil heilt sikkurt viðmælast til børn sum vaksin.
Tit kunnu lesa meira um Springeren Maritimt Oplevelsescenter og sýningarnar á heimasíðu teirra, trýst HER Tit finna Springeren á Vestre Fjordvej 81, 9000 Aalborg.


text:
Borgara- og lyklakort
– Eitt kort til fysiskan og talgildan samleika
Borgarin eigur tann talgilda samleikan og hevur hann um hendi. Vit nevna talgilda samleikan fyri borgarans privata lykil. Tann privati lykilin kann byggjast inn í kort av ymiskum slagi.
Eitt nú hevur Ísland valt at byggja talgilda samleikan inn í gjaldskortini, sum bankarnir útflýggja. Fleiri lond hava valt at byggja hann inn í sim-kortini til telefonir; men tað er eisini møguligt at byggja hann inn í eitt borgarakort, eins og gjørt er í Estlandi.
Við einum slíkum borgarakorti kann borgarin bæði eyðmerkja seg fysiskt og nýta kortið sum talgilt. Fyriuttan talgilda samleikan inniheldur borgarakortið mynd, navn, undirskrift og aðrar upplýsingar um borgaran. Borgarin kann nýta kortið uttan kotu á støðum, har hann møtir, og eitt starvsfólk kann kanna eftir og fáa staðfest, at talan er um rættan persón. Við at hava eitt kort, sum bæði er fysiskt og talgilt, fara borgarar at kunna eyðmerkja seg talgilt á t.d. apotekum, hjá lækna, við kommunalar snarskivur og aðrastaðni, har tað í dag er neyðugt at nýta pappírsmannagongdir, tá undirritast skal. Tað verður eisini møguligt at nýta kortið í øðrum høpi, eitt nú sum lánarakort, bensinkort o.s.fr. Til ber eisini at knýta kortið saman við koyrikorti ella passi, so at føroyskir borgarar einans nýtast eitt samleikaprógv, koyrikort og pass.
Í Estlandi hava allir borgarar fingið útflýggjað eitt nýtt samleikakort, ið bæði kann nýtast sum talgildur samleiki, pass og koyrikort.
Borgarakortið verður nýtt saman við einum kortlesara, sum verður settur í USB-stikkið á eini teldu. Á telduni verður borgarin biðin um at velja sín lykil, sum er á kortinum, og síðan at skriva kotuna. Soleiðis eyðmerkir borgarin seg talgilt og kann nú avgreiða tað, sum hann hevur tørv á.


text:
Salvador Dalí
Salvador Domingo Felipe Jacinto Dalí i Domènech, 1. Marqués de Dalí de Pubol (11. mai 1904 - 23. januar 1989), best kendur sum Salvador Dalí, var ein framstandandi spanskur surrealistiskur málari, føddur í Figueres í Katalonia landslutinum í Spania. Hann var best kendur fyri sínar surrealistisku málningar og standmyndir. Tað eru fleiri søvn um hann, eitt nú í Cleveland, Ohio, St. Pætursborg, Florida og í Figueres í Spania. Seinasta verkið ið hann málaði var Head of Europa, sum hann málaði til Kong Karlos av Spania, sum takk fyri at kongurin gav honum heitið Marqués de Dalí de Púbol í 1982. Kongurin vitjaði Dali tá hann lá fyri deyðanum, tá fekk hann handað listaverkið.
Keldur[rætta | rætta wikitekst]


text:
Signhild Joensen svam í morgun 200 metrar ryggsvimjing í Evropameistarastevnuni í Glasgow.
Signhild svam teinin uppá 2:15.84, sum er nakað frá hennara bestu tíð, sum er føroyska metið á 2:14.01. Hetta er tó hennara næst besta tíð, sum hon hevur svomið um morgunin á svimjikapping.
Hóast Signhild væl og virðiliga megnaði at svimja undir kravtíðina uppá 2:16.13 til HM í Suðurkorea í 2019, so var Signhild ikki heilt glað fyri tíðina. Svimjing.com skrivar, at Singhild segði at hon var “so tætt við”, og sipaði til hálvfinaluna. Singhild er nú næsta reserva at sleppa at luttaka í hálvfinaluni í kvøld.


text:
Allar inntøkur stóran týdning, eisini tær frá útlandinum
30. august 2015
Føroyska arbeiðsmegin uttanlands er sett saman av ymiskum bólkum, teir eru :
• Arbeiðsfólk á landi uttanlands
• Fólk í FAS skipan (Føroyska Altjóða Skipaskránni)
• Fólk í DIS skipan (Dansk International Skipsregister)
• Fólk í øðrum skipanum, td. NIS, NOR, DAS v.m.
• Sjófólk í Grønlandi
• Sjófólk í øðrum londum enn Grønland
Ymiskar skattaskipanir at virka undir
Allir hesir bólkar hava ymiskar skattaskipanir at virka undir, sum eru avtalaðar millum tey ymisku londini.
Tal av føroyskari arbeiðsmegi uttanfyri Føroyar
Upp á 10 ár er talið av arbeiðsfólki uttanfyri Føroyar fari úr 1.500 upp í 2.500. Í sama tíðarskeiði er inntøkan hjá føroyingum, sum arbeiða uttanlands økt úr 400 mió.kr. til umleið 1.200 mió.kr.
Samlað inntøkuskapan av uttanlanda arbeiðsinntøkum
Samlað inntøkuskapan av fólki, sum arbeiða uttanlands var í 2012 kr. sambært Hagstovuni omanfyri 2,5 mia.kr. Hettar er 22% av BFI (BFI er BTÚ minus MVG).
Sum tað sæst omanfyri, so er vøksturin sera stórur, bæði í tal av fólki og í uttanlanda inntøkum. Hettar hevur stóran búskaparligan týdning fyri samfelagið og gevur arbeiðsvitan aftur til Føroyar.
Tað er ein stoltleiki, at okkara arbeiðsfólk eru so nógv eftirspurt , bæði í Føroyum og runt alla verðina - tað skulu vit fegnast um.
Eg vil framhaldandi við størstu virðing arbeiða fyri, at okkara arbeiðandi fólk hava góð arbeiðsviðurskifti, bæði í og uttanfyri Føroyar.
Edva Jacobsen, løgtingskvinna
Valevni Sambandsfloksins til løgtingsvalið
RN
Aftur


text:
Tilgjørd mynd
Hagvarpið er beinleiðis hagtalstænasta, sum vísir feskastu tølini um føroyska samfelagið. Tænastan er gjørd til kunningarskíggjar, sum tú kanst fylgja við í, tá tú kemur framvið.
Tænastan vísir eitt úrval av samfelagsviðkomandi hagtølum. Hesi fevna eitt nú um fólk, løn, inn- og útflutning, avreiðingar, gistingar, prístalið o.a. Tølini verða víst í grafum, soleiðis at tey eru løtt at skilja. Grafarnir lýsa gongdina í einum stuttum og einum longri tíðarskeiði. Grafarnir verða dagførdir sjálvvirkandi, so skjótt sum nýggjastu tølini eru tøk.
Hagvarpið kann eisini snikkast til at vísa hagtøl, ið eru serliga viðkomandi fyri títt virksemi. Á kommunuskrivstovum kann Hagvarpið t.d. nýtast at vísa fólkatal, burðaravlop, til- og fráflyting í kommununi. Á undirvísingarstovnum kann Hagvarpið eitt nú vísa gongdina hjá ungum fólki innan ymisk øki. Á tíðindaredaktiónum kunna hagtalsøki vísast , sum eru serliga tíðindaaktuel. Í fyritøkum kann gongdin í vinnuni og vinnugreinini vísast. Møguleikarnir og samansetingarnar eru nógvar. Hagstovan kann snikka Hagvarpið til mótvegis gjaldi. Hevur tú hinvegin tíð og førleika, kanst tú sjálv/ur seta tænastuna saman, so hon passar til tín tørv.
Tú kanst síggja Hagvarpið á hagvarp.hagstova.fo.


text:
Fremmand og Sakaris í Gamla Skúla
Mentan20-09-2018 - 16:03 - Jóanis Albert Nielsen
Fremmand vóru í juni mánað á konsertferð í Týsklandi‚ saman við amerikanska rokkorkestrinum Black Rebel Motorcycle Club. Við sær á pall høvdu tey Peter Hayes‚ ið eisini hevur produsera fyrsta staklagi ”Holding On To Love”. Umframt Peter frá Black Rebel Motercycle Club, so hava Fremmand somuleiðis arbeitt saman við Euan Dickinson frá Massiv Attack á fløguni.
Tey í Fremmand eru:
Jana Hjalgrímsdóttir: Sang // Tobias Weltzer: Trummur og sang // Rico Holmer: Bass og kór
Thea Berg: Keyboards og kór
Fremmand er ein bólkur sum spælir eitt slag av New Wave/Synth Rock tónleiki, og fríggjakvøldið koma tey at framføra nýggju fløguna í Gamla Skúla í Sørvági.
Við sær til Sørvágs hava tey føroyska Sakaris, glaða og litfagra popparin sum nýliga eisini hevur verið úti við nýggjum tilfari.
Í oktober fara Fremmand á konsertferð í USA.
Link til sjónbandaløg hjá Fremmand:


text:
Orð og lag: Martin Joensen
Git um eg var ov seinur? Eingin dansur í høll!
Røddin dunaði hvøll: Veitslan endað, tíð at lenda!
Og eg rópti: hvat nú? hvat hendir her
og sig mær hvør er tú?
Tú segði: her er einki at heinta, her er ruddað og sløkt!
Støðan gjørdist ov fløkt, veitslan endað, skeiv agenda,
hurðin farin í lás. – men annars tú,
so gongur uppá stás!
Ragnarok á kringvarpsskíggja,
neyðarróp á náttarrás!
Síggi blindan mann við líggja,
best at finna betri bás!
Ongar knotur í kongum, síðsta súðan ei syft,
góði, gev mær eitt lift! Veitslan endað, brýrnar brendar,
sálin farin í sjokk. So hví sigur tú:
tað gongur nokk?
Veitst tú, hvar tú skalt koyra? Hevur tú eina kós?
Hómar tú nakað ljós? Veitslan endað, alt kann henda,
koyr nú ikki útav, – og lat meg sova,
nú sólin fer í kav!


text:
Tá B68 og HB í dag hittust í kappingini um Løgmanssteypið á Svangaskarði, spældi presturin hjá toftafólki og hjá gøtufólki, Ovi Brim, á liðnum hjá B68. Ovi Brim spældi allan dystin sum sentralur miðvallari.
Fyri Ova Brim var talan um heilt serligan dyst. Ikki tí, at talan var um steypadyst ímóti HB, men tí at Ovi Brim spældi á liði saman við dreingjum, sum hann fyri fáum árum síðani konfirmeraði.
Teir tríggir dreingirnir vóru Jákup Reinert Højgaard, Bárður Ólavsson og Aleksandur Ólavsson, sum allir eru føddir í 2001. Ovi Brim skrivar soleiðis á síni Facebook síðu.
– Konfirmantarnir vorðnir menn. Tað var í februar 2015 at yvirritaði varð prestvígdur til tænastu í Nes prestagjaldi. Sum kunnugt er konfirmantafrálæra týðandi partur av kallinum. Millum fyrstu konfirmantarnar vóru hesir garpar (Jákup, Bárður og Aleksandur).
– Stuttligt í dag at taka lut í dysti saman við teimum. Hóast úrslitið varð lítið at skriva heim um, so prógvaðu teir seg veruliga sum stríðsfúsar menn.
Við slíkum hugi koma teir langt, skrivar Ovi Brim á sínari Facebook síðu.
Dysturin millum B68 og HB endaði við 4-0 sigri til HB.


text:
- Tíðindi, mentan og ítróttur
Siglingarferðin tætt við land avmarkað
Hetta til og við 31. august eiga skip og bátar, sum eru nærri enn 500 metrar úr landi í Mykinesi, Skúvoy og Nólsoy, ikki at sigla skjótari enn átta fjórðingar um tíman.
Forboðið er komið, tí stórur vandi er fyri, at siglingin kann órógva fuglalívið.
Forboðið fevnir um øll skip og allar bátar uttan skip og bátar í fastari rutusigling til hesar tríggjar oyggjar.
Men tey skulu tó í størst møguligan mun avmarka ferðina, tá siglt verður nær landi.
Óneyðugur gangur, so sum harður tónleikur og sigling við vatnskutarum, er eisini forboðin frá 15. apríl til 31. august.
Í kunngerðini, sum kom í fjør, eru myndir, sum vísa økini, har ikki er loyvt at sigla skjótari enn átta fjórðingar.
Nólsoy, Skúvoy og Mykines eru góðkendar í 2012 at vera Ramsaroyggjar, tí har skulu fuglabjørg, lendi og annað, sum hava týdning fyri ávísar fuglastovnar, verjast.
Sí eisini


text:
16. Feb 2018
Steypakappingin, sum skuldi vera Í Runavík um vikuskiftið, er flutt til Havnar og verður leygardagin 17. februar í Fimi. Bólkarnir, sum skulu kappast eru kvinnur, kvinnuunglingar, menn, mansunglingar, dreingir, smádreingir, piltar (9 ár og eldri)...
04. Feb 2018
1. steypakapping fyri stig, 4,5 og 6, kvinnuunglingar, kvinnur, piltar, smádreingir dreingir, mansunglingar og menn var leygardagin 3. februar í Fimi í Havn. Ljósið luttøk í kappingum hjá stig 4 og 5, kvinnuunglingum, kvinnum, piltum, smádreingjum...
02. Feb 2018
Leygardagin 3. februar verður 1. steypakapping í amboðsfimleiki í Fimi í Havn. Steypakappingarnar eru skipaðar soleiðis, á kvinnusíðuni verður kappast í forskotnari barr og lop, og á mannfólkasíðuni verður kappast í beinsveiggj, gólv og ringum. ...
28. Jan 2018
Leygardagin 27. januar var 1. steypakapping í estetiskum fimleiki í Høllini á Hálsi. Kappingin var í tveimum umførum, har pinkur og smágentur kappaðust fyrst og síðan gentur, unglingar og kvinnur. Ljósið hevði fýra lið við, hjá pinkum, smágentum, gentum og kvinnum....
26. Jan 2018
Leygardagin 27. januar verður 1. steypakapping í estetiskum fimleiki í nýggju høllini á Hálsi. Kappingin verður í tveimum umførum, har pinkur og smágentur fara á gólvið kl. 13.00 og gentur, kvinnuunglingar og kvinnur umleið kl. 15.30. Ljósið luttekur við liðum í bólkunum...
18. Nov 2017
Ljósið luttók í fýra liðkappingum í dag í Bylgjuni í Runavík. Ljósið luttók hjá dreingjum, kvinnum, smádreingjum og gentum stig 4, har Ljósið vann gull í trimum av hesum, gull hjá dreingjum, smádreingjum og hjá gentum í level 4, og kvinnurnar fingu silvur....
17. Nov 2017
Leygardagin 18. novembur verður liðkapping í amboðsfimleiki í Bylgjuni í Runavík.Tey, ið skulu kappast eru smádreingir, dreingir, mansungligar og menn á mannfólkasíðuni. Á kvinnusíðuni kappast stig 4 og 5, umframt gentur, kvinnuunglingar og kvinnur. Umframt liðkapping, er góðkenning...
17. Nov 2017
Fimleikafelagið Ljósið vinnari av fimleikafagnaðinum 2017. Evnið var 'ætt', og Ljósið valdi at lýsa hetta við Darwin's Theory. Vit í Ljósinum vilja takka øllum, sum á ein ella annan hátt hava hjálpt til við fagnaðinum. Somuleiðis vilja vit takka øllum íðkarum,...


text:
Tann lítli og tann stóri politikkurin
Ríkisfelagsskapur -
Munurin millum loysinga og sambandspolitikk
Nú summar er, og angin av nýslignum grasi kennist so friskliga, og vit i feriutið samstundis kunnu minna hvønn annan á, at vit eiga eitt av bestu samfeløgum í heiminum, ríkasta fyri hvønn ibúgva, javnasta, fólkaræðisligasta og friðaligasta, verður av øðrum sagt. Ikki eiti á skotsmál at hava fingið á seg!
Hví eru vit so heldig í Føroyum?
Eg skal minna á nakrar orðsøkir til, at støðan er so góð, sum hon er. Politikkurin á flestu økjum, sum er rikin, er meir og minni sambandspolitikkur. Ein politikkur sum gongur út uppá “at broyta fyri at varveita.”
Tað er framvegis altavgerandi, at hesin stóri politikkurin framvegis vinnur.
Sambandspolitikkur er ein spurningur, um fyrimunir og vansar fyri øll í Rikisfelaskapinum. Hetta er tann stóri politikkurin, móti tí lítla politikkinum.
Win-win støða
Í dag er tað ein stór win-win støða hjá øllum trimum londunum í ríkinum.
Danmarkar ríkið hevur stórar fyrimunir av ríkisins knattstøðum, stødd saman við okkum og Grønlandi. Fyrimunir, sum Danmark ikki hevði havt, uttan at verið saman við Grønlandi og Føroyum.
Ríkið, sum røkkur frá Týska markinum tvørtur um Atlantshavið yvir Grønland upp til Norðpólin, hevur altjóða vekt. Hetta er ein støða, sum vit øll hava stóran fyrimun av, tí saman eru vit nógv størri, enn um vit eru sundur.
Demokratiskt ríki
Demokratiska Danmark hevur stóra virðing altjóða, bæði sum fólkastýri og fyri sin fríða politikk yvir fyri hinum londunum í felagsskapinum. Í útheiminum gapa tey, tí Heimastýrisskipanin og leisturin, hann er skipaður eftir, er tann fríasti og besti.
Sjálvt Skotland hyggur at okkum og onnur lond við. Skipanin gevur bæði fríheit til at stýra egnum landi, umframt stóra politikkin til øll trý londini i felagsskapinum.
Okkara fyrimunir
Hvørjir eru so okkara fyrimunir, spyr onkur. Fyrst og fremst stýra vit egnum landi suverænt, bæði innanríkis og i uttanríkisviðurskiftum, sum einans viðvíkja Føroyum. At forsætisráðharrin vil broyta DFG-skipanina vil styrkja stóra politikkin, og tað er gott.
Harumframt hava vit nógv felagsrættindi. Hvørji eru so tey, sum t.d. hava størsta týdning, vil onkur vita.
Fyrst og fremst sjálvur rikisborgararætturin, sum ger, at vit kunnu búgva, flyta, arbeiða og virka, hvar vit vilja. Eisini velja vit, um vit vilja hava ES pass ella ikki, og við tí i hondini arbeiða vit, hvar vit vilja í øllum ES.
Valuta og peningaviðurskifti eru felags, sum gevur stabilitet og trygd hjá Føroya fólki. Neyvan er neyðugt at minna folk á bankakreppurnar, sum kundu framt óbotaligan skaða, um henda trygdin ikki var.
Verjumál og Nato
Verjumál eru felagsmál, og føroyingar eru friðtiknir fyri herskyldu. Men vit kunnu sjálvboðin taka lut, sum visir seg eisini, at fleiri gera. Bæði kvinnur og menn. Til ber at útbugva seg samstundis innan flúgving og annað mangt.
NATO-verjan er somuleiðis okkara alra í Ríkisfelasskapinum, hon er fyri alt ríkið. Uttan NATO kann væntast, at vit høvu verið á teirri sonevndu “Herrens mark”. Europa er okkara partur av heiminum.
Útbúgving
Vit føroyingar kunnu útbúgva okkum á lika fót í Danmark við stuðulsmøguleikum, sum búðu vit í Danmark. Búðstaðir, barnagarspláss, vøggustovur, alt á líka føtið.
Danmark er Norðurlandið, ið letur nógv mest av útbúgvingarstuðuli. Vit njóta gott av SU, sum fylgir við, tá ið føroyingar vilja royna seg uttan fyri Danmark. SU-lán og ikki minst Ríkisfelagsskapsfrádráttinum eru stórir fyrimunir, meðan útbugvingin ferð fram. R-frádráttin útvegaði Sambandsflokkurin, ið er heilar 71.000 kr. um árið fyri føroyingar og grønlendingar.
Sjúkrahússkipanin í Danmark, sum er okkara partur av víðkaða sjúkrahúsverkinum, tekur hond um sjúkralagnur,o ghevur størsta týdning.
Nu mundi eg gloymt Blokkstuðulin, sum kemur av, at í ikki yvirtiknum málum rindar ríkið sín avtalaða part, men sum Landstýrið hevur frýst niður i løtuni. Vit tiðna hann upp aftur, tá ið vit koma aftur til valdið.
Aðrar skyldur
Umframt hevur Ríkið aðrar skyldur at reka: Terretorialverjan, Rikisins umboð o.s.f. Tils. um eina lítla milliard kr. um árið.
Vit er nu omanfyri 50.000 føroyingar í Føroyum, umframt teljast í Danmark út ímóti líka nógvir heilir, hálvir og slektaðir føroyingar. So av røttum kann sigast, at føroyingar búgva ikki longur bara í Føroyum, men í Føroyum og Danmark. Hesin veruleiki eigur eisini sítt pláss í stóra sambandspolitikkinum.
Alt hetta tekur ikki frá okkum, at vit eru føroyingar og serstøk tjóð.
Edmund Joensen
løgtingsmaður fyri Sambandsflokkin
RN


text:
Uppskot er lagt fyri norska Stórtingið um eina nýggja gjaldførislániskipan, ið hevur eina lánirammu á tilsamans 250 milliónir norskar krónur. Skipanin skal umsitast av Innovasjon Norge
Sambært norska fiskimálaráðharranum, Helgu Pedersen, fer hetta saman við øðrum tiltøkum at tryggja, at fiskiskapurin í 2010 kann fara fram so vanligt sum møguligt.
Uppskot er eisini lagt fyri Stórtingið um at tillaga málbólkin, ið er fevndur av verandi garantirammu á 97,5 mió.nkr., soleiðis at garantiirnir koma at galda fyri alla móttøku av fiski og uttan avmarkingar í mun til uppbygging av goymslu.
Norska stjórnin ber ótta fyri, at partar av fiskivinnuni ikki hava nøktandi gjaldføri til at tryggja neyðugu móttøkuorkuna til at avgreiða toskafiskiskapin í 2010. Hetta kann viðføra óhepnar avleiðingar fyri fiskimenn og tær bygdir, ið liva av toskafiskiskapinum. Stjórnin kann kortini ikki endurrinda vinnuni tey tap hon hevur havt, og við einari nýggjari gjaldførislániskipan og tillagaðum garantirammum ynskir stjórnin tí at geva sítt íkast til at bøta um gjaldførisavbjóðingina, sum nógvar fiskivinnufyritøkur hava.
Tað verða framvegis stillað krøv til kredittvirði hjá fyritøkunum, og um tær skulu fáa lut í gjaldførislánunum ella garantirammuni, er eisini neyðugt, at peningastovnarnir luttaka við at átaka sær partar av økta váðanum.
Gjaldførislán kunnu játtast upp til 3 ár, og skulu latast við vanligum treytum. Gjaldførislánskipanin kemur ikki í staðin fyri vanligar rakstrarfíggingar, men er ætlað at styrkja fíggjarliga grundarlagið í feløgunum.
Hóast Stórtingið fyrst má samtykkja bæði gjaldførislániskipanina og tillagingarnar av garantiskipanini, áðrenn Innovasjon Norge kann geva nakra endaliga tilsøgn, mælir norski fiskimálaráðharrin einstøku fyritøkunum til at seta seg í samband við Innovasjon Norge, fyri at kanna, hvørjar møguleikar tær hava at fáa tilsøgn um lán og garantiir.
Kelda: kyst.no


text:
Oyndfirðingur í Offenburg
Hetta er triðja ferðin Hans Jákup Abrahamsen úr Oyndarfirði er á Teenstreet.
Hans Jákup er útlærdur kokkur, so mann kann siga, at útbúgving hansara er skræddaraseymað til uppgávuna, hann hevur á Teenstreet. Hann arbeiðir nevniliga í Fun Food. Tá eg sigi hetta við Hans Jákup, so er hann ikki heilt samdur, tí sum hann sigur við einum skálkasmíli, at maturin tey gera í Fun Food – ið er mest at líkna við eina grillbar, ikki krevur tað heilt stóru útbúgvingina.
Heima í Føroyum arbeiðir Hans Jákup júst nú sum hjálparfólk á dagstovni á Eiði. Hann er ikki heilt greiður yvir hvør lívsleið hansara verður – soleiðis at skilja, at hann ikki heilt hevur avgjørt, hvørt hann fer at læra víðari ella ikki. Men sum hann sigur, hann hvílur í tí og tekur tað eitt sindur, sum tað kemur.
Tá eg spyrji hann eitt sindur um Teenstreet, og hvat hann heldur um tað, ja, tá er tað orðið “stórt”, ið hann sigur oftast. Stórt á so mangan hátt. Sjálv upplivingin er stór og Throne room er sera stórt. Hann sigur eisini, at tað er spennandi at práta við fólk úr øðrum londum. “Vit hava Jesus til felags, men mentaninnar eru so ymiskar”.
Annars er Hans Jákup skemtari og dugir sera væl at skipa fyri. Tað kom veruliga til sjóndar í gjárkvøldið, ólavsøkukvøld tá ið allir føringarnir savnaðust við stóru trappuna til okkara egna stutta ólavsøkuhald. Tá ið leið ímóti endanum tók Hans Jákup yvir, fór upp á svalan omanfyri og leiddi alla fjøldina í ymiskum felags ítróttarligur stríðsrópum. Sera stuttligt at síggja hvussu hann hevði øll í síni hond og fekk tey við uppá tað.
Vit takka Hans Jákup Abrahamsen fyri prátið
Skrivað: Eyðun á Lakjuni


text:
Tvey stásilig høli verða karmar um konsertinar hjá Tarira 29. og 30. mai. Fríggjadagin 29. mai 19:00 verður konsert í Müllers Pakkhúsi. Og leygardagin 30. mai 17:00 verður konsert í Mentanardeplinum í Runavík.
Tarira gleðir seg til at royna nýggju hølini í Runavík. Tað er altíð spennandi at royna nýggj høli, og nógv gott hevur verið at hoyra um hesa nýggju mentanarperluna í Eysturoynni. Tarira hevur í hvussu er í hyggja at fáa tað besta burturúr ljóðeginleikunum, ið hølini bjóða. Vónandi eru nógvir eysturoyingar, ið koma við á hesa tónlistarligu rannsóknarferð saman við Tariru.
Müllers Pakkhús og Tarira eru hinvegin at meta sum góðir, gamlir vinir, ið altíð hava tað hugnaligt saman. Hetta er av góðum grundum, tí tað eru helst fá høli, ið eru so væl egnað til tað slagið av kenslubornum tónleiki, ið Tarira hevur lagt seg eftir seinastu árini. Tað var eisini upplagt, at konsertin í sambandi við útgávuna av fløguni Døgg varð hildin her í fjør summar.
Fløgan Døgg fæst sjálvandi eisini til sølu á báðum konsertum.
Verk úr níggju ymiskum londum
Sangskráin ferðast hesaferð ikki so langt aftur í tíð sum Tarira annars er kent fyri. Eingin endurreisingartónleikur á hesum sinni. Elsti satsturin hesaferð er av mæta russiska tónaskaldinum Igor Stravinsky (1882-1971), so harvið má sigast, at talan er um ein rættiliga modernaða konsert.
Men tað konsertirnar ikki bjóða av søgu, bjóða tær í staðin av geografi. Leitað verður um allan heim eftir íblástri. Við støði í Føroyum verður vitjað í okkara grannalondum, Íslandi, Svøríki, Finnlandi og Danmørk. Farið verður víðari eystureftir til Eysturríkis og Russlands og heilt yvir til víðagitna japanska tónaskaldið Toru Takemisu (1930-1996) og tvørtur um Kyrrahavið til Los Angeles, har vit syngja ein yndisligan sats av unga stjørnuskotinum Eric Whitacre (føddur 1970).
Alt hetta fyri einans 75 krónur. Og ikki er neyðugt at fara longur enn til Runavíkar ella til Havnar fyri at fáa ein smakk av Heimstónunum hjá Tarira.


text:
Dead Rising
Dead Rising er eitt zombie-spæl til XBOX 360 sum kom út í september 2006. Tað var kunngjørt tá, at spælið eisini fór at vera útgivið til Nintendo Wii. Spælið til Wii kemur at eita Dead Rising: Chop Till You Drop. Myndir vísa at tað er í sama umhvørvi sum XBOX 360-spælið, men hevur verri grafikk, og færri zombies á skerminum.
Í spælinum er mann Frank West, ein myndafrásøgumaður sum leitar eftir einum scoop. Hetta hevur ført hann til ein lítlan bý (nevnt Willamette) í Colorado sum er fullur av zombies. Hann verður settur av av einari tyrlu, og er síðani fangaður í einum shoppingsentri.


text:
30. apríl 2018Nr. 66
Løgtingslóg um broyting í løgtingslóg um almannapensjónir o.a.
(Pensjónsnýskipan)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 48 frá 10. mai 1999 um almannapensjónir o.a., sum seinast broytt við løgtingslóg nr. 49 frá 6. mai 2016, verða gjørdar hesar broytingar:
1. Í § 2, stk. 1, verður aftan á nr. 1 sum nýtt nr. sett:
“2) framskundað pensjón,”
Nr. 2-6 verða eftir hetta nr. 3-7.
2. § 2, stk. 2 verður orðað soleiðis:
“Stk. 2. Allar pensjónir sambært § 4 og §§ 5 a-8 eru settar saman av eini grundupphædd og eini viðbót.”
3. Í § 2, stk. 6 verður “stk. 1, nr. 6” broytt til: “stk. 1, nr. 7”.
4. Í § 3, stk. 1, nr. 3 og stk. 3 verður “fylta 67. árið” broytt til: “pensjónsaldur”.
5. § 3, stk. 4, 1. pkt. verður orðað soleiðis:
“Persónur, ið búsetir seg í Danmark ella í Grønlandi eftir at hava fingið tillutaða fyritíðarpensjón ella framskundaða pensjón, varðveitir rættin til veitingina, inntil endalig avgerð um fyritíðarpensjón ella annað varandi uppihaldsgrundarlag er tikin í Danmark ella í Grønlandi, tó í mesta lagi upp til 3 ár og treytað av, at viðkomandi ikki í Danmark ella í Grønlandi fær almannapensjón ella aðra almannaveiting til uppihalds.”
6. Í § 3, stk. 4, 2. og 3. pkt. verður aftan á “fyritíðarpensjón” sett: “ella framskundaða pensjón”.
7. § 4 verður orðað soleiðis:
“§ 4. Fólkapensjónsaldurin er:
1) 67 ár fyri persón, ið er føddur áðrenn 1. juli 1957.
2) 67 ½ ár fyri persón, ið er føddur í tíðarskeiðinum 1. juli 1957 til 31. desember 1962.
3) 68 ár fyri persón, ið er føddur eftir 31. desember 1962.
Stk. 2. Í 2025 og 5. hvørt ár eftir hetta verður gjørd útrokning sbrt. stk. 3, um fólkapensjónsaldurin skal tillagast fyri persón, ið er føddur eftir 31. desember 1962.
Stk. 3. Fólkapensjónsaldurin fyri persón, ið er føddur eftir 31. desember 1962 verður hækkaður, um so er, at miðallívstíðin sambært eini meting frá Hagstovuni fyri tey 65-ára gomlu seinastu 2 árini fer upp um lívstíðina í 2013-2014, ið var 85,5 ár. Lívstíðin verður gjørd upp sum eitt einfalt miðaltal fyri menn og kvinnur. Um lívstíðin er hægri enn 85,5 seinastu 2 árini, ásetur landsstýrismaðurin fólkapensjónsaldurin samsvarandi lívstíðini fyri tey 65-ára gomlu seinasta árið lagt afturat ein treytaður vøkstur í lívstíðini á 0,2 ár og frádrigið eitt fólkapensjónstíðarskeið á 18 ár. Avrundað verður niður til næsta hálva ár.
Stk. 4. Fólkapensjónsaldurin verður tillagaður við í mesta lagi ½ ári í senn. Fólkapensjónsaldurin verður ásettur í løgtingslóg við virknaði frá 1. januar í álmanakkaárinum 10 ár aftaná árið, tá fólkapensjónsaldurin varð tillagaður sambært stk. 2.”
8. Aftan á § 5 verður sett:
“§ 5 a. Framskundað pensjón kann tillutast persóni, sum lýkur treytirnar fyri tillutan av fyritíðarpensjón sbrt. § 8.
Stk. 2. Søkjast kann Almannaverkið um framskundaða pensjón frá 3 árum áðrenn galdandi pensjónsaldur sbrt. § 4.
Stk. 3. Framskundað pensjón sbrt. stk. 1 svarar til í minsta lagi miðal fyritíðarpensjón og fylgir annars teimum ásetingum, ið eru galdandi fyri útrokning av fyritíðarpensjón sbrt. kapittul 5 í hesi løgtingslóg.”
9. Í § 6 og § 7, nr. 1 verður “fylt 67 ár” broytt til: “rokkið pensjónsaldur”.
10. Í § 8, nr. 1, og § 8 a, stk. 1 verður “millum 18 og 67 ár” broytt til: “frá 18 ár upp til fólkapensjónsaldur”.
11. Í § 8, nr. 2 verður “millum 50 og 67 ár” broytt til: “frá 50 ár upp til fólkapensjónsaldur”.
12. Aftan á § 9 verður sum kapittul 3 a sett:
“Kapittul 3 a
Útsett pensjón
§ 9 a. Persónur, ið lýkur treytirnar í kap. 3 um rætt til fólkapensjón, kann velja at útseta útgjaldið av fólkapensjón, sbr. tó stk. 2.
Stk. 2. Almannaverkið kann taka avgerð um at fólkapensjónin ikki kann útsetast, um tað verður mett sannlíkt, at treytirnar fyri upptjening av bíðiparti sbrt. stk. 3 ikki verða loknar, sbr. § 9 d, stk. 1 og 3.
Stk. 3. Í tíðarskeiðinum, tá fólkapensjónin verður útsett, verður samanspardur ein bíðipartur, ið verður nýttur til at rokna út eitt ískoyti, ið verður lagt afturat útsettu pensjónini, sbr. §§ 9 d-9 f.
§ 9 b. Umsókn um at fáa fólkapensjón útsetta verður latin Almannaverkinum samstundis sum ella aftaná, at søkt verður um fólkapensjón.
Stk. 2. Umsóknin hevur virknað frá 1. í mánaðinum eftir, at umsóknin er latin inn, tó í fyrsta lagi frá tí degi, tá fólkapensjónin kundi verið útgoldin, sbrt. kap. 6.
Stk. 3. Pensjón kann í mesta lagi útsetast tvær ferðir við útgjaldið av fólkapensjón í tíðini ímillum.
§ 9 c. Fólkapensjónin kann útsetast í íalt 120 mánaðir.
Stk. 2. Umsókn um at steðga útsetanini av fólkapensjón verður latin Almannaverkinum við virknaði frá 1. í mánaðinum eftir, at umsóknin er latin inn.
Stk. 3. Útsetanin heldur uppat uttan áheitan, tá fólkapensjónin hevur verið útsett í 120 mánaðir.
Stk. 4. Doyr viðkomandi, meðan fólkapensjónin er útsett, heldur útsetanin uppat frá degnum eftir andlátið.
§ 9 d. Rætturin til bíðipart er treytaður av, at viðkomandi hevur havt inntøku av persónligum arbeiði í í minsta lagi 1000 tímar í einum álmanakkaári.
Stk. 2. Almannaverkið skal aftaná hvørt árið taka avgerð um, hvørt treytin um arbeiði sbrt. stk. 1 er lokin.
Stk. 3. Byrjar ella endar útsetanin av fólkapensjónini mitt í einum ári, verður kravið um arbeiði gjørt upp lutfalsliga sambært talinum á heilum mánaðum, ið fólkapensjónin er útsett í sama ári.
Stk. 4. Er kravið um arbeiði sbrt. stk. 1 og 3 ikki lokið í uppgerðartíðini, verður sæð burtur frá hesum tíðarskeiði, tá bíðiparturin verður gjørdur upp. Í staðin verður útgoldin ein einnýtisupphædd, ið svarar til fólkapensjónina, ið viðkomandi hevur rætt til í tíðarskeiðinum, sbr. tó § 9 e, stk. 3. Upphæddin verður roknað út við støði í inntøkuni hjá viðkomandi í tíðarskeiðinum, talan er um.
Stk. 5. Landsstýrismaðurin ásetur nærri reglur um uppgerð um vavið av arbeiðinum, herundir um persónligt arbeiði í sjálvstøðugari fyritøku og um eftirlit í hesum sambandi, eins og um útrokning av einnýtisupphæddum.
§ 9 e. Tá fólkapensjónin ikki skal útsetast longur, ger Almannaverkið upp bíðipartin fyri tíðarskeiðið, tá fólkapensjónin hevur verið útsett, sbr. tó stk. 5.
Stk. 2. Bíðiparturin er 0,45 fyri hvønn mánað, fólkapensjónin hevur verið útsett. Fyri hvørjar samanhangandi 12 mánaðir, ið pensjónin verður útsett, verður bíðiparturin hækkaður við 10% av tí higartil samansparda bíðipartinum.
Stk. 3. Virðið á bíðipartinum verður avrundað til næsta heila tal.
Stk. 4. Hevur fólkapensjónin verið útsett í tvey tíðarskeið, sbr. § 9 b, stk. 3, verður bíðiparturin fyri útsettu fólkapensjónina gjørdur upp sum ein samanlegging av bíðipørtunum fyri hvørt tíðarskeið sær.
Stk. 5. Heldur útsetanin uppat við deyða, sbr. § 9 c, stk. 4, verður bíðipartur ikki útroknaður eins og at einnýtisupphædd sbrt. § 9 d, stk. 4, ikki verður útgoldin aftaná, at útsetanin er hildin uppat.
§ 9 f. Frá tí, at útsetanin heldur uppat, rindar Almannaverkið eitt mánaðarligt ískoyti afturat fólkapensjónini, sbr. stk. 2.
Stk. 2. Ískoytið verður roknað út sum bíðiparturin, sbrt. § 9 e, býtt við 100 og faldað við ávikavist grundupphædd og viðbót til fólkapensjón sbrt. § 2, stk. 2.
Stk. 3. Útroknaða ískoytið verður avrundað til næsta heila krónutal.”
13. Í § 11, stk. 1 verður aftan á “fyritíðarpensionisti” sett: “ella persóni, ið hevur fingið tillutaða framskundaða pensjón”.
14. § 12 a verður strikað.
15. Í § 13, stk. 1 verður “yvir 67 ár” broytt til: “, ið hava rokkið pensjónsaldri,”.
16. Í § 13, stk. 3 verður aftan á “fyritíðarpensjón” sett: “ella framskundaðari pensjón” og “við 67 ára aldur” verður broytt til: “, tá pensjónsaldur er rokkin”.
17. Í § 14, stk. 1 verður “undir 67 ár” broytt til: “, ið hava rokkið pensjónsaldri,”.
18. Í § 17, stk. 1, 1. pkt. verður “fylta 67. árið” broytt til: “pensjónsaldur er rokkin”.
19. § 18, stk. 1 verður orðað soleiðis:
“Grundupphæddin til fólkapensjón verður útgoldin uttan mun til fíggjarligu viðurskiftini hjá persóni, ið er føddur áðrenn 1. januar 1953.”
20. Í § 18 verður aftan á stk. 1 sum nýtt stk. sett:
“Stk. 2. Grundupphæddin til fólkapensjón verður lækkað við 25% av inntøkugrundarlagnum sambært § 20 fyri persón, ið er føddur aftaná 31. desember 1952.”
Stk. 2 og 3 verða eftir hetta stk. 3 og 4.
21. § 19, stk. 1 verður orðað soleiðis:
“Viðbótin til fólkapensjón verður lækkað við 60% av inntøkugrundarlagnum sambært § 20 hjá persóni, ið er føddur áðrenn 1. januar 1953.”
22. Í § 19 verða aftan á stk. 1 sum nýggj stk. sett:
“Stk. 2. Viðbótin til fólkapensjón verður lækkað við 40% av inntøkugrundarlagnum sambært § 20 hjá persóni, ið er føddur aftaná 31. desember 1952. Lækking av viðbót verður gjørd í framhaldi av lækkingini av grundupphæddini.
Stk. 3. Fyri pensjónist, ið er føddur áðrenn 1. januar 1953, verður viðbótin til giftan fólkapensjónist, tá bæði fáa fólkapensjón, lækkað við grundarlagi í helvtini av samlaðu inntøkuni hjá báðum hjúnafeløgunum tilsamans.
Stk. 4. Er annar hjúnafelagin fevndur av § 19, stk. 2, verða inntøkurnar ikki lagdar saman.
Stk. 5. Hjún, ið bæði eru fevnd av stk. 3, kunnu søkja um at inntøkurnar ikki verða lagdar saman og at lækkað einans verður í viðbótini við grundarlagi í egnari inntøku.”
Stk. 2-5 verða eftir hetta stk. 6-9.
23. Í § 19, stk. 3 verður “stk. 2” broytt til: “stk. 6”.
24. Í § 19, stk. 4 verður “stk. 2 og 3” broytt til: “stk. 6 og 7.”
25. Í § 20 verða aftan á stk. 2 sum nýggj stk. sett:
“Stk. 3. Afturat inntøkuni sambært stk. 1 skal leggjast útgjald av tvungnari uppsparing eftir reglunum í eftirlønarlógini, tó undantikið kapitalútgjald.
Stk. 4. Ásetingin í stk. 3 er ikki galdandi fyri pensjónist, ið er føddur áðrenn 1. januar 1953.”
Stk. 3-6 verða eftir hetta stk. 5-8.
26. Í § 20, stk. 5 verður “stk. 1-4” broytt til: “stk. 1-6”.
27. Í § 21 a, stk. 1 verður “stk. 4” broytt til: “stk. 6”.
28. Í § 24, stk. 1 og § 26, stk. 2 verður aftan á “fyritíðarpensjón” sett: “, framskundaða pensjón”.
29. Í § 25, stk. 1, 2. pkt. verður aftan á “sambært” sett: “§ 5 a,”.
30. Í § 25, stk. 1, nr. 1 verður aftan á “fyritíðarpensjónistur” sett: “ella persónur, sum hevur fingið tillutaða framskundaða pensjón”.
31. Í § 25, stk. 2 verður aftan á “fyritíðarpensjón” sett: “ella framskundaðari pensjón”.
32. Í § 26, stk. 1 verður aftan á “fyritíðarpensión” sett: “, framskundaðari pensjón”.
33. Í § 26, stk. 2 verður “alla” broytt til: “ella” og “fylta 67. árið” verður broytt til: “, at pensjónsaldur er rokkin”.
34. Í § 30, stk. 3 verður “gerst 67 ár” broytt til: “røkkur pensjónsaldri”.
35. Í § 32 verður sum stk. 3 sett:
“Stk. 3. Framskundað pensjón sambært § 5 a verður veitt frá 1. í mánaðinum aftaná dagfestingina fyri móttøku av umsóknini treytað av, at umsøkjari lýkur treytirnar fyri tillutan av framskundaðari pensjón.”
§ 2
Henda løgtingslóg kemur í gildi 1. desember 2019 og er galdandi fyri útgjald av veitingum frá og við januar 2020.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 67/2017


text:
- Tíðindi, mentan og ítróttur
Alivinnan skal rinda brúksgjald
Tak niður
Tað heldur Skattanevndin, sum fyrr í vikuni almannakunngjørdi sítt tilmæli um at breiðka skattagrundarlagið við tí endamáli at lækka vanliga inntøkuskattin
Gjaldið, sum alivinnan eigur at rinda landskassanum, er ikki ein skattur, men eitt brúksgjald, sum skal rindast fyri at sleppa at brúka avmarkaða talið av alifirðum í Føroyum. Kortini er brúksgjald til alivinnuna partur av pakkanum hjá Skattanevndini, tí - sum nevndin sigur - so er talan um inntøkukeldu hjá tí almenna, sum kann vera við til at breiðka inntøkugrundarlagið og fíggja umlegging av skattatrýstinum burtur frá vanliga inntøkuskattinum hjá m.a. einstaklingum.
Í frágreiðingini stendur:
"Skattanevndin mælir til, at inntøkurnar frá gjøldum fyri rættin at gagnnýta aliloyvini og fiskirættindi verða nýttar til at lækka inntøkuskattin við og styrkja landskassan við".
Ikki rættvísandi
Fyri at fáa støðufesti í sveiggjandi íkastið frá alivinnuni í landskassan, so ber til at javna inntøkurnar, sum verða brúktar á fíggjarlógini, yvir tíð um brúskapargrunn, sigur nevndin.
Galdandi loyvisgjald hjá alivinnuni er ov høgt, tá altjóða laksaprísurin er lágur, og gjaldið er ov lágt, tá prísurin er høgur. M.a. tí eigur tað at broytast, sigur Kári Petersen, formaður í Skattanevndini:
- Vit meina tað, at gjaldið eigur í nógv hægri mun at avspegla tað virðið, tað hevur, at kunna nýta teir føroysku alifirðirnir. Tað, sum vit síggja, er, at alifyritøkurnar rinda simpelthen for lítið loyvisgjald, tá prísirnar eru høgir. Tað gjaldið, sum vit hava í dag, er ikki ordiliga rættvísandi, sigur hann.
Krevja 80% av tilfeingisrentuni
Tað er ikki møguligt at fáa staðfest neyvt, hvussu stór tilfeingisrentan er í alivinnuni, tí eingin skipaður marknaður er, har aliloyvini javnan verða keypt og seld.
Tilfeingisrentan er marknaðarvirðið á rættinum at gagnnýta aliøkini. Og tí hevur Skattanevndin roknað seg fram til eitt loyvisgjald, sum alivinnan skal rinda, og sum er grundað á metta tilfeingisrentu.
Skattanevndin mælir ikki til, at øll tann roknaða tilfeingisrentan verður kravd, men 80% av henni.
Eitt slíkt gjald ger, at tað almenna fer at fáa minni inn í partafelagsskatti og vinningsbýtisskatti frá alivinnuni, men á botnlinjuni koma kortini at standa 190 milliónir krónur.
Hetta stendur í stóra roknistykkinum hjá Skattanevndini, sum mælir til at breiðka skattaskipanina, soleiðis at vanligi inntøkuskatturin kann setast niður.
Sí eisini


text:
Barack Obama
Barack Hussein Obama jr. (føddur 4. august 1961 í Honolulu, Hawaii) er fyrrverandi forseti í USA. Hann var tann 44. í røðini og umboðaði demokratarnar. Obama er sonur Stanley Ann Durham úr Kansas og Barack Obama eldra úr Kenja. Klokkan 17:05 føroyska tíð 20. januar 2009 varð Obama tikin í eið sum tann 44. amerikanski forsetin. Stutt áðrenn Barack Obama varð tikin í eið sum forseti, varð Joe Biden tikin í eið sum varaforseti. Han sat sum forseti í átta ár, til 20. januar 2017, tá ið eftirmaður hansara, Donald Trump, varð svorin í eið sum forseti.
Tað var í Kogelo í Vesturkenja, at pápi Barack Obama varð føddur. Hóast Obama ongantíð kendi pápa sín av álvara, so verður hann í Kenja mettur sum ein, ið er haðani. Nógvastaðni í Kenja er andilitið á Obama at síggja á blusum, og fólkið í Kenja setir sítt álit á, at Obama fer at gera sítt til at hjálpa fólkinum í Afrika. Pápi Obama var svartur og mamman hvít, men kanningarnar hjá ættargranskarunum vísa, at tað er í móðurættina, at forsetin er í ætt við tann afroamerikanska trælin John Prunch, sum búði í tí, sum nú er staturin Virginia. Kanningarnar hjá ættargranskarunum hava avdúkað, at hesin John Prunch flýddi úr Virginia, men varð tikin í Maryland og dømdur at liva sum trælur. Hann verður tí mettur sum tann fyrsti trælurin í USA, sum er skrásettur sum trælur í amerikonskum skjølum.
Eingin amerikanskur forseti hevur ferðast so nógv í sínum fyrsta emblætisári sum Barack Obama. Fyrstu átta mánaðirnar var hann í 16 londum ella í einum fleiri enn George Bush eldri, sum vitjaði 15 lond í sínum fyrsta forsetaári.
Innihaldsyvirlit
Trúgv[rætta | rætta wikitekst]
Obama og familja hansara fóru úr Trinity United Church í Chicago í Illinois í 2008, tí at pastorurin, Jeremiah Wright, kom fram við umstríddum útsagnum um millum annað 11. september 2001. Eisini segði hann, at afroamerikanarar áttu heldur at sungið "Gud dømi Amerika" enn "Gud signi Amerika". Fyrst tók Obama frástøðu frá útsagnunum, men seinni varð Obama noyddur at slíta bondini. [1]
Politikkur[rætta | rætta wikitekst]
Guantánamo fangalegan[rætta | rætta wikitekst]
Beinanvegin, Obama fór til arbeiðis sum forseti, gav hann boð um at lata Guantánamofangalegan á Kuba aftur. Obama gav boð um, at øll mál móti fangum í Guantánamoleguni, sum eru undir illgruna fyri yvirgang, skulu steðga fyri fyrst í 120 dagar. Avgerðin ávirkar 21 mál, millum annað eitt mál um deyðadóm yvir fimm fangar, sum eru ákærdir fyri at hava framt yvirgangsálop móti USA 11. september í 2001. Obama lovaðí valstríðnum, at hann fer at steingja fangaleguna í Guantánamo. Hann hevur skotið upp, at fangarnir har skulu koma fyri sivilar dómstólar í USA. Avgerðin vísir, at nýggi forsetin hevur heilt aðra hugsan um Guantánamo enn undanmaður hansara í Hvíta húsinum, George W. Bush. Obama skrivaði undir fráboðanina um Guantánamo í Hvíta húsinum, har varaforsetin, Joe Biden, eisini var hjástaddur.
Marijuana[rætta | rætta wikitekst]
Barack Obama er ein av teimum sum heldur at tað er í hægstu tíð at legalisera stoffið í Sambandsríkinum Amerika. "Framhaldandi gransking er komin til niðurstøðuna at hetta stoffið sammett við til dømis alkohol og tubbak er eitt munandi minni farligt stoff, sigur Obama [2]. Hann var fyrr ímóti eini legalisering, men hevur snarað í spurninginum.
Deyðshóttanir[rætta | rætta wikitekst]
Trygdin rundan um Obama er ómetalig stór og umfatandi. Tá Obama varð tikin í eið sum forseti, vóru heili 5.365 myndatól, ið hildu eygað við økjum, har hátíðarhaldið varð hildið. Ein 20 ára gamal maður úr Colorado er skuldsettur fyri at hava hótt við at drepa Obama.
Talið á deyðshóttanum móti amerikanska forsetanum er vaksið nógv, síðani Barack Obama tók við starvinum í januar 2009. Obama fær umleið 30 deyðshóttanir um dagin. Tað er 400 prosent fleiri, enn fyrrverandi forsetin, George W. Bush [3]. Almenningurin fær ikki innlit í hóttanirnar, sum verða kannaðar av trygdarfólki forsetans, Secret Service. Amerikanskir fjølmiðlar skriva, at nógvar av hóttanir eru rasistiskar, verður sagt.
Friðarheiðursløn Nobels[rætta | rætta wikitekst]
Klokkan 6 um morgin 10. okt í 2009, vesturamerikanska tíð, bleiv Obama vaktur til tíðindini um, at hann hevði fingið friðarheiðursløn Nobels. Obama sjálvur sigur at hann ikki heldur, at hann hevur uppiborið at fáa heiðurin, tá ein hugsar um fólk sum Nelson Mandela og Martin Luther King. Hinvegin er tað hent fyrr, at fólk hava fingið heiðurin fyri tað, sum tey helst fara at gera.
Har er kortini nógv sum talar fyri, at Obama ikki skuldi fingið heiðurin. Fyri tað fyrsta er hann í tveimum kríggjum, brotini á altjóða mannarættindi undir Bush fáa helst ikki avleiðingar og Guantanamo Bay er enn opin. Obama hevur heldur ikki fingið nógv ítøkulig úrslit. Hann er júst farin undir at royna at fáa frið í Miðeystri, tosar við Norðurkorea og USA er betri dámt enn undir Bush.
Eitt tað einasta ítøkuliga úrslitið er, at USA og Russland hava bundið seg til, at minka um atombumbur teirra, soleiðis at tey ikki kunnu spreingja jørðina í luftina so ofta sum annars. Legg afturat, at nomineringarnar til Nobel heiðurslønina lótu aftur 1. februar - 12 dagar eftir at Obama fekk sessin sum forseti - og ein kann veruliga loyva sær at ivast í, hvørt tað ikki er ov tíðliga, at geva Obama heiðurin.
At amerikanski forsetin Obama bleiv kosin vinnari av friðarheiðursløn Nobels, hevur skapt stórt kjak kring allan heimin. Meðan summi halda avgerðina vera eina djarva avgerð av Nobel-nevndini, eru tað nógv, ið ákæra nevndina fyri at hálova vøkur orð og ætlanir heldur enn ítøkiligar atgerðir við tað, at Obama hevur bert sitið í átta mánaðir sum forseti, og hevur ikki gjørt nógv av sínum orðum til veruleika.
Mest atfinningarsomu røddirnar skýra Nobels-friðarheiðuslønina sum beinleiðis meiningsleysa, og her verður víst á, at Obama sum amerikanskur forseti er ovasti leiðari av amerikanska herðinum, og sostatt er leiðari av tveimum kríggum - í Irak og Afghanistan. Júst sama dag, sum Obama skal taka ímóti heiðurslønini, fer hann eftir ætlan at byrja samráðingar at senda fleiri herðmenn til Afghanistan. Eisini verður víst á, at síðan 20. januar, tá Barack Obama bleiv forseti, eru minst 1373 sivil ósek mennisku í Afghanistan og 2458 sivil í Irak sambært ST og Iraq Body Count. Harumframt hava 377 herðfólk latið lív í Operation Enduring Freedom í Afghanistan og Irak.
Barack Obama, kann eftir øllum at døma takka nýggja formanninum í Nobel-nevndini, Thorbjørn Jagland (Ap), fyri, at hann fær friðarheiðursløn Nobels, skrivar norska blaðið, Verdens Gang. Tríggir limir í nevndini mæltu frá at lata Obama heiðurslønina, tí hann bert hevur sitið í forsetasessinum í níggju mánaðir. Keldur vátta fyri VG, at ein meiriluti í Nobel-nevndini tíðliga í viðgerðini vísti aftur, at amerikanski forsetin skuldi fáa heiðurslønina. Serstakliga vóru Inger-Marie Ytterhorn úr Framburðsflokkinum og fyrrverandi forkvinnan í Høgra-flokkinum, Kaci Kullmann Five, ivasamar um Obama. Ågot Valle úr Sosialistiska Vinstraflokkinum var eisini ivasom. Tá avtornaði varð Nobel-nevndin á einum máli um at lata amerikanska forsetanum friðarheiðurslønina í ár. Sambært VG var tað nevndarformaðurin, fyrrverandi norski forsætisráðharrin, Thorbjørn Jagland, sum strongdi á at lata Barack Obama heiðurslønina, og floksfelagi hansara í nevndini, Sissel Rønbeck, tók undir við honum.
Keldur[rætta | rætta wikitekst]
- ↑ http://www.nbcnews.com/id/27775757/
- ↑ http://www.vg.no/nyheter/utenriks/artikkel.php?artid=10120509
- ↑ http://www.telegraph.co.uk/news/worldnews/barackobama/5967942/Barack-Obama-faces-30-death-threats-a-day-stretching-US-Secret-Service.html
Sí eisini[rætta | rætta wikitekst]


text:
Tá segði eg, Eya meg! tí at tað er úti við mær; av tí at eg eri ein maður av óreinum vørrum, og eg dvøljist í miðjuni av einum fólki av óreinum vørrum: tí at míni eygu hava sæð Kongin, HARRA herliðanna.
( Esaiah 6:5 FKJ )
6 Orðini hjá HARRANUM eru skír orðˇ: sum silvur roynd í einum bræðsluovni av jørð, skírgaði sjey ferðir.
7 Tú skalt varða tey, O HARRI, tú skalt varðveita tey frá hesi ætt um ævir.
( Psálmur 12:6—7 FKJ )
Hoyrið HARRANS orð, tit sum nøtra fyri hans orði; Tykkara brøður sum hataðu tykkum, sum kastaðu tykkum út fyri navns míns skuld, søgdu, Latið HARRAN verða dýrðmettan: men hann skal birtast til tykkara frøi, og teir skulu skammast.
( Esaiah 66:5 FKJ )
(Sitatini eru úr aðru útgávu av FKJ N.T.)


text:
- Tíðindi, mentan og ítróttur
Ríkisfundurin byrjar í dag
Grønlendski landsstýrisformaðurin og danski forsætisráðharrin eru í løtuni á vitjan í Føroyum í samband við árliga ríkisfundin.
Teir tríggir fara við fylgi at vitja í Suðuroynni og Stóru Dímun í dag. Farið verður til Suðuroyar við Smyrli í morguni.
Vitjað verður í Salt á Drelnesi, í kirkjuni í Fámjin, á Varðanum Pelagic á Tvøroyri og í gamla kongaliga einahandlinum. Seinnapartin verður flogið við tyrlu til Stóru Dímun. Í kvøldi er løgmaður vertur við døgurða í nýggju matstovuni Skeiva Pakkhús í Havn.
Sjálvur ríkisfundurin verður við Leynavatn í morgin klokkan hálvgum tíggju, og tíðindafundur verður kl. 11.30. Grønlendsku og donsku gestirnir fara av landinum seinnapart í morgin.
Sí eisini


text:
Tróndur Arge 03.12.2012 (12:54)
Christian Høgni leikandi venjari hjá ÍF Føroyum
Christian Høgni Jacobsen fegnast um møguleikan, hann nú hevur fingið.
- Hetta er ein spennandi avbjóðing hjá mær. Eg havi leingi gingið við einum lítlum venjara í búkinum, og havi áður verið venjari fyri lið í yngru deildunum. Hetta er so ein møguleiki at royna meg av á hægri støði, sigur Christian Høgni Jacobsen, við heimasíðuna hjá felagnum.
Christian Høgni Jacobsen hevur áður roynt seg í donskum fótbólti, har hann hevur spælt við Esbjerg fB, Vejle BK og AB. Harumframt hevur Faroesoccer skrásett hann fyri 235 dystir og 119 mál í bestu føroysku fótbóltsdeildini, tríggjar ferðir hevur hann verið toppskjótti í deildini, og so hevur Christian Høgni eisini umboðað Føroyar í A-landsdysti 50 ferðir.
1. lið hjá ÍF Føroyum vantaði ein venjara, tí vælumtókti Andras K. Thomassen, sum hevur havt ábyrgdina av liðnum seinastu árini, hevur fingið nýtt starv, ið inniber, at stundir ikki til fótbólt. Tí kemur tað sera væl við, at Christian Høgni er sinnaður at traðka til.
Avtalan við Christian Høgna Jacobsen gongur fram til summarsteðgin, tá kappingin hjá 1. liði endar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heimasíður, App, Forrit o.a.
- heimasíður, bloggar, web-shop, portal o.a.
- app til fartelefonir, web og teldur
Konsulent.Tíðaravmarka arbeið.
Hevur tín fyritøka tørv á hjálp til eina verkætlan, ella hevur tú viðhvørt brúk fyri hjálp til at brúka Word, Excel ella líknandi? Ella trupuleikar við printaranum?
Heimasíður.CMS - Blog - Portal.
Alt verður gjørt við "Responsive Layout" t.v.s. Óansæð um tú vitjar síðuna frá teldu, paddi ella fartelefon so tilpassar síðan seg eftir støddini á skerminum.
Appir.iPhone - Android - Windows - Web.
Hevur tú eitt gott hugskot til eina app. So er bara at senda mær eini boð, so kunnu vit taka eitt prát.


text:
”EITT ÓDNARKVØLD”, sum Hans Andrias Djurhuus læt prenta í ”Varðanum” 10. bindi, 1930, kemur nú út í bók í røðini LEIKRIT. Hetta er 24. leikritið.
Tíðindaskriv frá Forlagnum Fannir,
Hans Andrias var næsti granni hjá Sjónleikarhúsinum, sum varð tikið í nýtslu í 1926, og hann var virkin nevndarlimur, stundum formaður, í Havnar sjónleikarfelag. Hann skrivaði fleiri leikir hesi árini – eftir ungdómsverk síni: ”Maritu”, 1908 (Leikrit 8) og ”Anniku”, 1917 (Leikrit 9). Tann fyrsti teirra var ”Álvaleikur”, 1930 (Leikrit 22).
Leikurin kann væl verða nevndur samtíðarleikur; ið hvussu so er lýsir hann væl huglagið hesi døpru árini um 1930, tá ið búskapurin raplaði, bátsvanlukkur ikki vóru óvanligar, og feigdarboð ofta bórust av íslandsmiðum, har føroyskar sluppir, oftast gomul før, royndu heilt frá seinast í februar og út í oktobur mánað.
Tað er ikki óhugsandi, Hans Andrias skrivaði “Eitt ódnarkvøld”, ein álvarsleik, tí at ummælarar høvdu bent honum á, at fyrstu royndir hansara at skriva leikir bóru brá av at vera romantisk løtuverk.
Leikurin ”Eitt ódnarkvøld” er, tað vit vita, bara leiktur eina ferð – á eini kvøldsetu sum Havnar sjónleikarfelag skipaði fyri í 1971.
Viðmerkingar eru skrivaðar til henda leikin eins og til allar hinar.
Árni Dahl valdi tekstir, skrivaði viðmerkingar og legði til rættis.
Bárður Jákupsson sniðgav forsíðu. William Heinesen gjørdi skreytmynd.
Leikrit 24 er 46 síður.
Forlagið FANNIR


text:
Oda Strøm
23.05.2018 - 11:10
Tíðindi > Vinna & Tøkni > Byggivinna
Seinastu árini er Heilsumiðstøðin í Vági nýgjørd bæði innan og uttan.
Talan er um áhaldandi arbeiði, sum byrjaði í 2013, har Heilsumiðstøðini er dagførd og at kalla nýgjørd bæði innan og uttan, skrivar Vágs kommuna á heimasíðuni.
Seinastu dagføringarnar hava fevnt um at klæða eystasta part av Heilsumiðstøðini. Hetta arbeiðið hevur ML-smíð við Mikael í Lágabø staðið fyri og er hetta arbeiðið nú liðugt.
Seinasta árið eru eisini gjørdar víttfevnandi dagføringar innan í eystara parti av Heilsumiðstøðini, har bæði læknahøli, høli hjá kostráðgeva, fotterapiini og hølini hjá heimarøktini og sjúkrarøktarfrøðingunum eru gjørd av nýggjum.
Tað eru Vágs, Sumbiar, Porkeris og Hovs kommuna, sum í felag eiga Heilsumiðstøðina í Vági.


text:
Føroya Ríðingarfelag
V/ Hallur Hansen
Undir Borgarhálsi 34
176 Velbastaður
teldupost: hansenhallur@gmail.com
konto nr. 6460-1506589
Nevndin
Formaður
Hallur Hansen
Tel. 556306
hansenhallur@gmail.com
Næstformaður
Tel. 261183
bryndishjartardottir@gmail.com
Nevndarlimur
Tummas Pauli av Reyni
Tel. 218104
tummaspauli@gmail.com
Nevndarlimur
Jakobina Niclasen
Tel 587570
jakobinan@gmail.com
Nevndarlimur
Osvald Schiller Johansson
Tel 230138
ossi@olivant.fo
Tiltakslimir
Karlon Winther
Óli Jóhan Láberg
Kassameistari
Bjørn Patursson
Koltur
Tel. 790591
Mail: bjornp@savn.fo
Søga Felagsins
Føroya Ríðingarfelag varð stovnað 25. feb. 1943.
Í februar 1943 settu Jens Pauli av Reyni, Leivur T Hansen og Aksel Hansen soljóðandi lýsing í bløðini:
”Til øll ríðiáhugað fólk:
Ætlanin er at stovna eitt ríðingarfelag í Havn við hesum høvuðsendamálum:
1. Fremjan av ríðingini
2. Viðlíkahald av ríðigøtum
3. Fyrireikan av kappríðing
Stovnandi aðalfundur verður hildin í Tórshøll hósdagin 25. februar. ´Ríðiáhugað havnarfólk og bygdafólk biðjast møta fjølment.
Stovnararnir”
Á stovnandi aðalfundinum møttu 29 fólk og viðtóku at endamál felagsins, sum enn er óbroytt, skuldi vera at víðka og fremja ríðingina, arbeiða fyri at fáa ein ríðivøll, bøta um ríðigøturnar og fyrireika felagsríðiferðir fyri limirnar.
Í fyrstu nevndina komu:
Jens Pauli av Reyni, formaður
Leivur Trónd Hansen
Aksel Hansen
Tummas Rubeksen
Eivind Evensen
Kappríðingar
Fyrsta tiltak felagsins var skipan av kappríðing í Kollfjarðardali. Riðið var 300 m og vinnari var Poul Mohr. Á ólavsøku sama ár varð skipað fyri kappríðing á Velbastaðarvegnum. Strekkið var 500 m, og Thomas Rubeksen vann við tíðini 33,4 sek., sum ongantíð varð tikin í tey 27 árini felagið skipaði fyri kappríðing á Velbastaðvegnum. Komandi 6 árini skipaði felagið bert fyri kappríðing á ólavsøku, men frá 1950 vóru 2 kappríðingar árliga, og 10 ár seinni øktist hetta til 3 kappríðingar, sum enn í dag er tað vanliga.
Kappríðingar vóru tó fyriskipaðar áðrenn Føroya Ríðingarfelag varð stovnað.
Á ólavsøku 1921 skipaðu Edvard Samuelsen, Gustav Reinert og Kjartan Mohr fyri fyrstu kappríðingini. Riðið varð uppi á Sundsvegnum, 300 metrar, frá portrinum við húsini hjá Hanus við Høgadalsá og oman ímóti teimum stóru steinunum við húsini hjá Verland Johansen. Kappríðing hevur síðani verið fastur táttur á ólavsøku undantikið 1930-1935, tá eingin kappríðing var.
Frá 1928 varð riðið á Velbastaðvegnum frá Miðhorni og heim móti Krossvegnum og strekkið varð tá longt til 400 metrar. Tá kappingarnar vórða tiknar uppaftur í 1936 varð riðið 500 metrar eins og tað framvegis verður.
Ríðivøllur
Fyrsta stórmál felagsins var gerð av nýggjum ríðivølli. Málið var frammi á hvørjum aðalfundi felagsins fyrstu 25 árini. Ymisk uppskot og ætlanir vóru hvar hann skuldi leggjast, t.d. við síðuna av Velbastaðvegnum, ringvøllur í Gundadali, framvið viðalundini í Marknagili, men í 1968 fekk felagið loyvi frá Tórshavnar Býráð og festaran av Húsagarði Olivinu (Innu) Djurhuus um at leggja hann í Marknagili.
Meginparturin av arbeiðinum varð gjørt sjálvboðið av limum felagsins.
Vøllurin varð tikin í nýtslu til heystkappríðingina 1970. Sama ár var eisini fyrsta stevnan við Leynavatn.
Rossahúsini
Rossahúsini í Havnadali varð annað stórmál felagsins.
Felagið fekk í 1977 eitt øki í Havnadali til leigu frá Tórshavnar Kommunu. Har vórðu bygd 14 eindir við pláss fyri uml. 75 rossum. Tann vestari parturin av økinum varð í nógv ár nýtt sum kommunal moldgoymsla, men síðani er venjingarvøllur gjørdur har.
Í 2004 var farið undir at grava út fyri ríðihøll og nýggjum rossahúsum eystanfyri tey verandi. Árið eftir varð fyrsta rossahúsið á økinum bygt og síðani eru fleiri komin afturat. Stórur munur er á hesum nýggju í mun til tey gomlu. Nýggju eru nógv rúmligari, ljósari er inni umframt at økið uttanfyri til rossini er munandi størri.
Ríðihøllin er reist og verður væntandi liðug í 2007.
Nakað av tilfarinum, sum brúkt verður til høllina er frá stóru farstøðini á Eystaru bryggju, sum limir felagsins vóru við til at taka niður á vári 2003.
Ríðigøtur
Felagið hevur framt eitt ávíst viðlíkahald av gomlu bygdagøtunum sum verða nýttar av ríðingafólki, men hevur eisini í samráð við Tórshavnar Býráð gjørt nýggjar gøtur í Flatnahaganum fyri at verja hagan móti ov spjaddari ríðing.
Gøta er nú eisini gjørd frá Ánni Bráðanshellu oman í Sandá.
Tá Oyggjavegurin varð gjørdur, var hann í støðum lagdur beint á gomlu bygdagøtuna, meðan aðrastaðni varð gøtan oyðiløgd.
Landsverkfrøðingurin hevur tí í ávísum støðum gjørt nýggja ríðigøtu við síðuna av Oyggjavegnum.
Felagshúsið
Á heystið 1993 fóru limir felagsins undir at byggja felagshús á økinum í Havnadali. Limirnir útvegaðu sjálvir stóran part av tilfarinum við at taka gomlu ísgoymsluna á Bacalao niður, umframt gólvið í Havnar Bio, tá hann aftur varð umbygdur til biograf.
Felagsøki
Felagsøki hjá Føroya Ríðingafelag liggur úti í Havnadali, sum kortið vísur. Øki bleiv bygt í 70’unum og verður framhaldandi útbygt.
Felagshúsið hjá Føroya Ríðingarfelag í Havnardali
Júst í góðum lag. Hann hevur fingið Benny at keypa ein lutaseðil, og tað er ikki so lítið bragd.
Ove er glaður at sleppa at ríða saman við mammu.


text:
Ingi Samuelsen
08.02.2018 - 08:17
Føroya løgmaður, Aksel V. Johannessen, liggur nummar 50 á einum lista yvir heimsins ”hottastu” stjórnar- og ríkisleiðarar.
Hann er ”eitt sindur lekrari” enn sjálvasti Frans pávi, ríkisovasta í Vatikanríki, sum kemur beint aftaná á 51. plássi.
Um hetta er ein heiður ella ikki, má vera upp til hin einstaka at meta um. Heilt seriøsur kann listin ikki metast at vera. ”Í ov langa tíð hava heimsins borgarar liðið undir harræðinum av ódámligum leiðarum” – ”Við at skipa leiðararnar eftir útsjónd vóna vit, at fólk gerast varug við trupulleikan, og háða borgarnar í londum við ódámligum leiðarum”, skriva fólkini handan listan millum annað.
”Hottasti” av heimsins statsleiðarum er kanadiski Justin Trudeau framman fyri Jacinda Ardern, forsætisráðharra í Ný Sælandi og Jigme Khesar Namgyel Wangchuk, kong í Butan.
Emmanuel Macron, forseti Fraklands er nummar seks, Theresa May, forsætisráðharri breta, er nummar 46 og Donald Trump, forseti í USA, er nummar 138.
Okkurt bendir á, at tað ikki einans er útsjónd, ið atlit verður tikið til, tá listin er gjørdur, tí teir báðir statsleiðararnir, ið liggja niðjast eru Robert Mugabe á 198. plássi og Kim Jong-un á 199. plássi.
Sum kunnugt er Mugabe ikki forseti í Simbabvi longur, og listin er tí ikki heilt dagførdur. Til dømis er Ísland einans umboðað av Bjarna Benediktssyni, sum liggur nummar 10. Hvørki núverandi forsætisráðharrin, Katrín Jakobsdóttir, ella Guðni Th. Jóhannesson, forseti, eru umboðað.
Erna Solberg úr Noregi er nr. 82, Harald kongur nummar 147. Margreta drotning í Danmark er nr. 43 og Lars Løkke Rasmussen nr. 62. Carl Gustaf kongur svia er nummar 187 og forsætisráðharrin er ikki við. Skotland og Grønland eru ikki við á listanum.
”Hottest Head of States”
Justin Trudeau (EPA)
Jacinda Ardern (Mynd: EPA)
Jigme Khesar Namgyel Wangchuk kongur (Mynd: EPA)


text:
Eyðun Klakstein 11.02.2018 (17:09)
Menniskjað hevur mist valdið á sær sjálvum
– Í bókini »1984« hjá George Orwell vistu fólk, at tey vórðu stýrd. Í dag vita vit ikki av tí.
Tað segði suðurkorenaski heimspekingurin Byung-Chul Hal á einari mentarráðstevnu í Barcelona, sambært El País.
Byung-Chul Hal, sum er virdur kritikari av dagsins samfelagi og starvast á lærdum háskúla í Berlin, tosaði um, hvussu fólk í dag lata seg útnytta og stýra av talgiltum skipanum á internetinum.
– Stórdáta hevur gjørt av sjálvstøðuga tankan. Fólk ráða ikki longur yvir sær sjálvum, men eru úrslit av einari algoritmu, sum hevur valdið yvir teimum, uttan at tey vita av tí. Vit mugu broyta hesa skipan, tí internetið er ætlað til at verða lisið og ikki til, at eg skal verða lisin gjøgnum algoritmur. Vit hava brúk fyri einari talgiltari semju, sum gevur menniskjanum virðingina aftur, sigur Byung-Chul Hal.
Hann heldur, at fólk eru alt ov upptikin av sær sjálvum, og tað er ein týðandi partur av trupulleikanum.
– Ein týðandi partur av okkara tilveru er, at vit vilja verða sædd, men trupulleikin er, at narsissisma sær ikki onnur, og sjálvsvirði kann ikki skapast við bert at síggja seg sjálvan, sigur Byung-Chul Hal sambært El País.
– Kapitalisman hevur brúk fyri, at vit eru so eins sum gjørligt. Meira eins fólk eru, størri er framleiðslan. Neoliberalisman riggar ikki, um fólk eru ymisk og sjálvstøðug, sigur Byung-Chul Hal, sum ikki hevur ein loysn á trupulleikanum.
– Kanska oyðileggur skipanin seg sjálva, sigur hann.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 13.02.2018 (08:39)
Upp í 30 m/s í morgin
Eitt lágtrýst millum Ísland og Írland fer í ein útnyrðing. Eitt tilhoyrandi brúgvalag við regni og vátaslettingi kom í nátt inn yvir Føroyar av útsynningi. Síðani kemur eitt kalt rák av útsynningi við ælaveðri, áðrenn eitt nýtt djúpt lágtrýst leggur seg í ein útnyrðing úr Skotlandi. Tilhoyrandi brúgvalagið við regni og vindi fer framvið Føroyum úr vestri mikudagin. Síðani streymar køld, óstøðug luft við regni og ælaveðri inn yvir okkum aftur av útsynningi.
Veðrið í dag
Gul til stívt andøvsgul av útsynningi, 5 til 10 m/s. Tað klárar í, samdrigið og ælaveður, sum frá líður vátaslettingur, kavi ella heglingur. Hitin fellur til millum frostmarkið og 4 hitastig. Um kvøldið gul til stívt andøvsgul av útsynningi, 5 til 10 m/s, um náttina snarar í sunnan og landsynning og øtlar í stívt andøvsgul upp í hvassan vind, 10 til 15 m/s. Samdrigið og kava- ella vátaslettingsæl, sum frá líður vátaslettingur og kavi. Hitn um kvøldið millum 3 kuldastig og 2 hitastig, um náttina upp í 5 hitastig.
Mikudagin
Hann øtlar vindin í skrið ella storm av landsynningi, 18 til 23 m/s, við hørðum hvirlum, 28 til 30 m/s, sum út á seinnapartin lækkar í ein sunnan og makar í stívt andøvsugl upp í hvassan vind, 10 til 15 m/s. Skýggjað og regn, men seinnapartin klárar í, tó nógv ælaveður. Hitin millum 3 og 7 stig. Um náttina stívt andøvsgul upp í hvassan vind av suðri og útsynningi, 10 til 15 m/s. Samdrigið og ælaveður og hitin millum 2 og 6 stig.
Hósdagin
Stívt andøvsgul upp í hvassan vind av suðri og útsynningi, 10 til 15 m/s, sum spakuliga makar í andøvsgul upp í ein strúk í vindi, 8 til 13 m/s. Samdrigið og ælaveður, um náttina lutvíst vátaslettingur. Hitin millum 2 og 7 stig.
Fríggjadagin
Andøvsgul upp í ein strúk av útsynningi, 8 til 13 m/s. Samdrigið og ælaveðuðr, lutvíst vátaslettingur og seinni kavi. Hitin um dagin millum 3 og 6 stig, um náttina millum frostmarkið og 4 hitastig.
Leygardagin
Andøvsgul upp í ein strúk í vindi av útsynningi og suðri, 8 til 13 m/s. Samdrigið og ælaveður, lutvíst sum vátaslettingur. Hitin millum 2 og 7 stig.
Sunnudagin
Andøvsgul upp í ein strúk í vindi av útsynningi og vestri, 8 til 13 m/s, sum fer í ein útnyrðing og makar vindin. Sum frá líður skýggjað, men yvirhøvur turt. Hitin millum 2 og 7 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tey,
sum hildu, at Dráttur eftir 2. sett fór at missa flogið, fingu annað at síggja,
tí oddaliðið kom út við fullari kraft og eftir lítlari vóru tær frammanfyri 9-3.
Fleyr vann nakað inn aftur, men trupulleikin hjá Fleyr, sum hevur víst seg
nakrar ferðir í ár, vísti so nú aftur, nevniliga móttøkan. Hon riggaði bara als
ikki. Tað skal tó sigast, at Jórun Elisdóttir Vang servaði fantastiskt, men skal
Fleyr enda ovast í ár, so má hesin trupulleikin loysast, tí liðið missir alt ov
nógv stig á gangin, tá ið hetta hendir. Tá ið Jórun fór at serva, var støðan
12-8, og tá ið hon gavst var støðan 23-8, og settið í grundini vunnið. Flott av
Jórun og Drátti, men als ikki nóg gott hjá Fleyr!


text:
Gøtan hjá Gudmundi er onnur bókin um Gudmund. Fyri fyrru bókina Summarið hjá Gudmundi fekk Stian Holte nógvar virðislønir, m.a. Brageprisen og Bologne Ragazzi Award.
Summarið hjá Gudmundi er farið, men enn er hann stúrin. Ikki fyri skúlanum, men fyri Róa í fjórða. Rói lokkar Gudmund at seta eld á turra grasið í urtagarðinum hjá Frímerkjamanninum – gamla manninum í grannalagnum. Tá ið eldur festir, rýmir Rói, meðan Gudmund hjálpir at sløkkja eldin.
So við og við verða Gudmund og gamli (og kanska eitt sindur løgni) maðurin vinir, og hetta tykist at gagna teimum báðum.
Aftur


text:
TELDUSPØL Børn eru tilvitað um munin millum veruligan harðskap og tann, sum fer fram í telduspølum. Og tað er meira avbjóðingin enn harðskapurin í telduspølunum, sum lokka tey at spæla
Harðligar myndir frá sjónvarpi ella telduspølum kunnu vera ein av mongum orsøkum, tá børn og ung fremja harðskap, men orsøkin til harðskapin skal ofta finnast í einum samanspæli millum fleiri ymisk sosial viðurskifti.
Hetta er ein av niðurstøðunum í høvuðsritgerðini í PD-lestri í miðlum og samskifti á Danska Læraraháskúlanum, sum Birgir Kruse júst hevur gjørt.
Hann hevur kannað ávirkanina, sum harðskapur í miðlum - sjónvarpi, filmum, telduspølum og øðrum - hevur á børn og ung, og niðurstøðan er, at telduspøl eru hvørki høvuðsorsøk ella einsamøll orsøk til, at børn fremja harðskap.
Birgir Kruse hevur leitað fram allar hugsandi kanningar á økinum, og hann hevur eisini sjálvur gjørt kanningar í Føroyum og Danmark. Út frá hesum tilfari hevur hann so skrivað høvuðsritgerðina.- Børn eru tilvitað um munin millum veruligan harðskap og tann, sum fer fram í telduspølum, stendur at lesa í ritgerðini.
Harðskapurin í telduspølum er ikki tann mest týðandi parturin av spølunum. Heldur er tað avbjóðingin í at klára teir ymsu partarnar av spælinum, at koma víðari og at yvirliva.
- Harafturat eru harðskapurin í telduspølunum hvørki útpenslaður, drúgvur ella nærgangandi. Harðligu hendingarnar eru eisini animeraðar, og tað ger tær minni veruligar, skrivar Birgir Kruse í ritgerðini.
Avbjóðingin er lokkandi
Tað eru ikki blóðugar ella harðligar hendingar í telduspølunum sum gera, at børnini hava hug at spæla telduspølini. Heldur er tað spenningurin og møguleikin at duga spælið betur, sum ger at tey spæla.
Tað eru serliga dreingir, sum hava hug at spæla harðlig spøl. Genturnar royna eisini hesi spøl, men tað eru dreingirnir, sum halda fram at spæla tey.
Børnini sjálvi uppliva, at filmar tykjast vera harðligari enn telduspøl. Telduspølini eru bara spæl, meðan í filminum verður roynt at gera hendingarnar so veruligar sum gjørligt. Hetta ger, at filmarnir kennast meira ræðandi enn telduspøl.
- Harðskapur á filmi ella í telduspølum kann vera ein viðvirkandi orsøk, tá børn fremja harðskap, men orsøkin er altíð at finna í ymiskum sosialum viðurskiftum, skrivar Birgir Kruse í ritgerðini.
UNESCO hevur ein upplýsingarmiðdepil um børn og miðlaharðskap í Gøteborg, og hesin stovnur hevur roynt at samskipa granskingina av børnum og miðlaharðskapi. Fyrsta ársfrágreiðingin, sum kom frá hesum stovni fyrrárið, staðfestir, at harðskapur í miðlunum bara kann metast sum ein møgulig orsøk út av nógvum, tá børn fremja harðskap.
Tað eru trupult at granska í hesum viðurskiftum, tí tað ber ikki til at isolera ávirkanina, sum miðlaharðskapur hevur á børnini, frá øllum øðrum sosialum ávirkanum, men kanningarnar á økinum peika flest allar sama veg. Tað ber ikki til bara at geva telduspølum ella filmum skuldina, tá børn fremja harðskap.
Leikluturin hjá fjølmiðlunum
Í kjalarvørrinum av skottilburðinum í Klaksvík fyri tveimum vikum síðani leitaðu fjølmiðlarnir eftir eini frágreiðing um, hví ógvusligu hendingarnar fóru fram. Eitt av boð var, at harðlig telduspøl høvdu fingið dreingirnar at skjóta við skørpum eftir fólki.
Sambært ritgerðini hjá Birgiri Kruse er hetta typiskt fyri fjølmiðlarnar, og hann kallar fyribrigdi fjølmiðlapanikkur.
Eitt dømi, sum verður tikið fram um hetta fyribrigdi, er ein blaðyvirskrift, sum er: "Maður dripin meðan hann lurtaði eftir heavy-rock tónleiki".
Yvirskriftin er helst spennandi og lokkandi fyri lesaran, men tað vísti seg, at maðurin, sum var ein friðarligur hampamaður, hevði lurtað eftir tónleiki í einum walkmanni, tá hann gekk tvørtur um eina jarnbreyt. Ongar ávaringar vóru um jarnbreytina, og maðurin varð raktur av einum toki. Á einum av bondunum var tónleikur hjá Ozzy Ozbourne, og hetta fekk blaðið at koma við yvirskriftini, sum skapti øsing um harða rocktónleikin.
Sambært ritgerðini hjá Birgiri Kruse eru tað tvær týðandi orsøkir til fjølmiðlapanikkin. Onnur er, at tað fer fram ein mentanarbardagi millum gomlu miðlarnar og teir nýggju, sum ofta spreiða seg skjótt. Tann etableraða mentanarelitan verður undirgrivin, tá til dømis popptónleikur, sjónvarp, filmur ella telduspøl fáa vind í seglini.
Hin orsøkin er ein ættarliðsbardagi, og tað er eyðsýnt, at kjakið um miðlaharðskapin altíð fer fram millum vaksin vegna børnini. Samstundis eru børnini upptikin av teimum nýggju miðlunum og fáa stóran kunnleika til teir. Hesi eru síðani ein hóttan móti teimum vaksnu og teirra valdið yvir mentanini og ikki minst skúlanum.
Lata vera við at fordøma
Birgir Kruse skrivar í niðurstøðuni í ritgerðini, at skúlin hevði blivið enn betri, um hann ikki bara vrakaði og útstoytti tann part av mentanini, sum børn og ungfólk brúka.
Hann heldur, at skúlin hevði verið betri tæntur við ikki at fortelja hesum børnum, at tey gerast býtt av at brúka teir ymsu miðlarnar sum til dømis teldur og telduspøl, og sum børnini sjálvi hava stóra fragd av. Skúlin skal heldur royna at skilja hesa sermentan og tann leiklut, sum hon spælir.
- Heldur enn at stríðat ímóti miðlaharðskapinum, tí hann verður sagdur at verða skaðiligur, skuldi skúlin heldur brúkt orku upp á at fingið bilbukt við veruligar sosialar trupulleikar, skrivar Birgir Kruse í ritgerðini.
Eyðun Klakstein, Sosialurin 6. juni 2000


text:
Tað er ikki eiti á móttøku, sum sjónleikurin Veitslan undir leikstjórn av Maritu S.Dalsgaard, hevur fingið í Keypmannahavn. Leikurin Veitslan alias Festen varð framførdur á Betty Nansen Teatret 7.juni í sambandi við CPH STAGE. Veitslan varð upprunaliga sett upp í Føroyum sum ein stór norðurlendsk verkætlan, leikurin varð frumsýndur í Løkshøll og var síðani á ferð í Norðurlandahúsinum og á Miðnámsskúlanum í Suðuroy.
Eg sá leikin í Norðurlandahúsinum og skilji væl ta góðu móttøkuna, tí hetta var sannførandi og nakað heilt serligt og ein imponerandi verkætlan. Ein uppdaterað versjón av kenda danska dogmefilminum hjá Thomas Vinterberg og Mogens Rukov, sum Bo hr.Hansen lagaði til pall, sum Kristianna Winter Poulsen hevur týtt til føroyskt og sum undir hond Maritu S.Dalsgaard er blivið til eitt sjávstøðugt føroyskt leikverk, myndað av norðurlendskum samstarvi.
Leikarar eru: Hilmar Joensen (FO), Rasmus Lyberth (GL), Aðalbjørg Árnadóttir (ÍS), Gunvor Reynberg (DK), Hjálmar Dam (FO), Hannes Óli Ágústsson (ÍS), Beinta Clothier (FO), Eyð Berghamar Jacobsen (FO), Barbara K. Andreasen (FO), Johanna Roos Slættanes (FO), Sonne Smith (FO), Karin Djurhuus (FO), Allan Dalsgarð (FO), Jógvan Salomon Joensen (FO), Gunnvør Joensen (FO), Gunnvá Zachariasen (FO), Birta Biskopstø (FO), Jógvan Salomon Joensen (FO), Róaldur Dalsgarð (FO), Johannes Andreas Dalsgaard Johannessen (FO), Hilmar Joensen yngr. (FO), Dukkan Fía (FO). Scenografi, video, klæði og foto gjørdi Tormod Lindgren (NO). Tónleik og ljóð gjørdi Joachim Holbek (DK), ljós og tøkni stóð Turpin Djurhuus fyri (FO). INSTRUKTØRASSISTENT: Gunnhild Michelsen (FO).
Donsku ummælarirnir fegnast m.a. um leiklistarliga avrikið hjá Hilmari Joensen og Hjálmari Dam, fyrrnevndi hevur tann eina høvuðsleiklutin sum pedofili pápin, Helgi, tann seinni er elsti sonurin Kristian, hvørs uppgerð, leikurin snýr seg um. Eg kann leggja aftrat, at leikararnir allir sum ein á sannførandi hátt mynda eina føroyska veitslu, og at Gunnvør Reynberg var merkisverd sum kona Helga - eitt stillisligt konsentrat av fornoktilsi. Nøkur ár eru síðani, eg sá leikin, men eg minnist enn hvussu Beinta Clothier rørdi meg sum tann nervøst brosandi, semjusøkjandi, skroypiliga systirin, hon leikti við eini kraft, sum rakk heilt niðan á ovastu stólarøð í Norðurlandahúsinum.
Í Betty Nansen Teatret hava tey havt eina ordans fest. Sóley Freyja Eiríksdóttir viðmælir Veitsluna, hon er púra hugtikin av leikinum og heldur á den4vaeg.dk tað vera stórt spell um ikki fleiri fáa høvið at síggja leikin. Ummælarin á heimasíðuni ungtteaterblod, Christian Skovgaard Hansen heldur, at Veitslan er púrasta gjøgnumførd og at pallsetingin hjá Maritu S.Dalsgaard er fantastisk: “Der er feststemningen denne aften. Det hele er gennemført, og festen begynder allerede ved ankomsten til teatret, hvor vi bliver modtaget med et glas snaps. Marita S. Dalsgaards iscenesættelse er fantastisk. Hun udnytter ikke alene selve scenen, men hele salen inddrages. Skuespillerne løber frem og tilbage i salen, så det føles som om, at hele publikum er en del af gæsterne til festen. Denne aften er der en del færinger i salen, hvilket også hjælper på stemningen. Vi er alle gæster til den ubehagelige fest, hvor den dysfunktionelle familie udstilles. Hemmeligheden afsløres, så stemningen skifter. Reaktionerne er forvirring, chok og vantro. Kan det virkelig være rigtigt?”.
Ummælarin rósar eisini norðurlendsku dimensiónini, at tað eydnast í leikinum at savna saman tær ymisku norðurlendsku mentaninar og málini í leikinum, so at alt gongur upp í eina hægri eind. Scenografiin hjá Tormod Lindgren verður eisini viðmælt, hon er einføld, men pallskiftini fungera “fornemt”. Allir leikarar eru góðir og passa til teirra leiklut, heldur Skovgaard Hansen og um Hilmar Joensen skrivar hann: “Fremhæves må dog enkelte. Hilmar Joensen som faderen Helge/Helgi er den kærlige far, der efterhånden viser sig at være en stærk og dominerende patriark, der ikke angrer sine handlinger. Han ligner uden på alle os andre, men han har vist sin kærlighed til børnene på en afskyvækkende måde, som det er svært at fatte sympati for... Hjálmar Dam er en voldsom, men samtidig sårbar og forpint Christian/Kristjan. Uhyggen og hadet stiger gennem forestillingen, indtil det viser sig, at faderen har begået synden, men ikke angrer den. Som hans modsætning er Hannes Óli Ágústsson den anden søn Michael/Mikkjal, som bralrer op og er rapkæftet...”
Á heimasíðuni cphculture.dk letur ummælarin Michael Søby Veitsluni hægsta stjørnutal, leikurin fær 6 stjørnur. Hann fagnar mátanum, sum Veitslan alias Festen hevur við sær føroyskan tónleik og veitslumentan. Hann rósar Hilmar Joensen og Hjálmar Dam: “Hjálmar Dam giver et intens portræt af den forpinte Christian, tilsynelandende opslugt af hævntørst, men i sidste ende måske blot ude i et desperat forsøg på at komme sig over søsterens død, så han kan komme videre med sit liv. Det gælder egentlig også for den brovtne søn Michael, som Hannes Óli Ágústsson fylder med aggressivitet og faderkomplekser. Problembarnet, som forældrene har forsøgt at gemme af vejen på en kokkeskole i Island, men også det forgæves...”. Ummælarin rósar somuleiðis Rasmus Lyberth og heldur, at í hesum leiklutinum er tað genialt at velja Rasmus Lyberth. “For hvis der er nogen, der er ramt af racistiske fordomme i Norden, så må det være ældre grønlandske mænd. Rasmus Lyberth spiller med styrke og værdighed, og får i et enkelt sangnummer anslået en dyb åndelig kraft, der hæver ham op over familiefestens stadig mere groteske optrin..”. Michael Søby endar sítt ummæli við at skriva, at Veitslan alias Festen er annað og meira enn ein góð leiklistauppliving. Her tekur hann serliga fram norðurlendska samstarvi og heldur, at sýningin er ein varði, sum fer at verða standandi.
Listaportalurin hevur fingið eina viðmerking frá leikstjóranum, Maritu S.Dalsgaard, ið greiðir frá, at hon framleiddi turnéuppsetingina fram til endaspurtin: "Tá tók Laufey Brynhildardóttir yvir - uttan hana varð hetta ikki komið so væl undir land. Vil við hesum bert tryggja mær at hennara arbeiði ikki dettur niður ímillum, sum tað hjá konum ofta hevur fyri vana at gera. Aðrar avgerandi konur eru: Gudny Eysturoy, Katrin Nolsøe Asley Højgaard, Chirstin Dahl Plate, Vibeke Windeløv Gunnvør Joensen, Sissal Olafsdottir, mamma mín Eydna Dalsgaard og mínar systrar Marjun Dalsgaard, Kristina Dalsgaard, og sum altíð: Sámal Clothier."
Hiðani av Listaportalinum verður ynskt teimum øllum til lukku við framúrskarandi úrslitinum.


text:
Tjóðveldi(sflokkurin) varð 60 ár fyrr í ár, og ætlaðu at halda dagin. Tey lýstu tó ikki nóg væl við tiltakinum, og tí meldaðu ov fá til. Avgjørt varð at halda dagin seinni í heyst.
Nú fer so at líða, og hóast baldrutan túr í dýrdarveðri, so situr flokkurin enn í stjórn. Men neyðugt hevur verið at svølgt nógvum kamelum, sum danir taka til.
Kundi ikki bara mær at fara at leita upp á nótini hvørt kamelkjøt er etandi, og tað sigst smakka væl, nakað sum neyt. Tað verður selt í Onglandi, so tað skuldi ikki verið nakar trupulleiki eisini at flutt tað til Føroyar.
Spurningurin er so, hvørt limirnir í Tjóðveldisflokkinum ikki saman við okkara kæru landsstýris- og tingfólkum skulu fáa handan kamelin niðurum á 60 ára veitsluni komandi.
Matarskrá:
Forrættur: Offurlamb
Høvuðsrættur: Flamberaður kamelur
Omaná: Krokodilla
Um vit ikki fáa bilbukt við einum heilum kameli, so kanska javnaðarflokkurin kann hjálpa til við hesi matarskrá:
Forrættur: Kamel(ón)
Høvuðsrættur: Kamelsteik
Omaná: Ka(ra)mel(l)ur
Bíblian: kamelurin, haran og svínið eru órein!
Triðja Mósebók, kap. 11:
- HARRIN talaði við Móses og Áron og segði við teir:
- “Talið við Ísraelsmenn og sigið: “Hesi eru dýrini, ið tit kunnu eta av øllum fýrføttum dýrum á jørðini:
- Øll dýr, ið hava kleyvar, klovnar heilt niðan, og sum jótra, tey kunnu tit eta.
- Men hesi mugu tit ikki eta av teimum, ið jótra, og av teimum, ið hava kleyvar: Kamelin, tí víst jótrar hann, men hann hevur ikki kleyvar; – hann skal vera tykkum óreinur;
- fjallagrevlingin, tí víst jótrar hann, men hann hevur ikki kleyvar; hann skal vera tykkum óreinur;
- haruna, tí víst jótrar hon, men hon hevur ikki kleyvar; hon skal vera tykkum órein;
- svínið, tí víst hevur tað kleyvar, og teir klovnar heilt niðan, men tað jótrar ikki; tað skal vera tykkum óreint.
- Kjøtið av hesum dýrum mugu tit ikki eta, og eru tey deyð, mugu tit ikki nema við tey; tey skulu vera tykkum órein.
Vit hava ongar trupulleikar at eta haru og svín, so hví ikki kamel?


text:
Samtyktir frá bygdarráðsfundi mánadagin 9. januar 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at keypa telduútgerð.
2.
Samtykt er at taka av tilboðið um keyp av nýggjari lønarskipan.
3.
Broytingarnar í kommunustýrisskipanini eru samtyktar við 1. viðgerð.
4.
Samtykt er at broyta avgreiðslutíðina á skrivstovuni.
Opið er soleiðis:
Mánadag – tórsdag: kl 10 – 14
Fríggjadag: Stongt
5.
Samtykt er at stuðla Porkeris Bygdarsavnivið kr. 25.000,00.
Samtykt er eisini at stuðla Suð. Svimjifelagvið kr. 10.000,00..
6.
Val av nevndum og umboðum:
Kommunufelagið: Mikkjal Sørensen, varalimur Andreas Berg.
Stýrið fyri Bú- og Heimatænastuna: Mikkjal Sørensen, varalimur Andreas Berg.
Suðuroyar sunnara sløkkilið: Mikkjal Sørensen, varalimur Andreas Berg.
Porkeris Bygdasavn: Sveinur Bech, varalimur Emily Poulsen.
Sev umboðslimur: Andreas Berg, varalimur Sveinur Bech.
IRF umboðslimur: Sveinur Bech, varalimur Joan Vejhe.
Skúlastýrið: Joan Vejhe, varalimur Andreas Berg.
Emily Poulsen, varalimur Mikkjal Sørensen.
Limur í valnevnd hjá skúlastýrinum: Emily Poulsen, varalimur Joan Vejhe.
Suðuroyar ellis- og røktarheim: Andreas Berg, varalimur Emily Poulsen.
Ferðavinnufelagið: Joan Vejhe, varalimur Sveinur Bech.
Ráðið fyri ferðslutrygd: Emily Poulsen, varalimur Joan Vejhe.
Húsið við Á: Sveinur Bech, varalimur Andreas Berg.
Stýrið fyri Suðuroyar Barnavernd: Emily Poulsen, varalimur Joan Vejhe.
Musikkskúlin: Joan Vejhe, varalimur John í Skemmuni.
Barnaverndin: Birgir Veyhe, varalimur Alexandra Ripley.
Valnevndin: Eilin Hovgaard, Mannbjørn Olsen, Magnus Hansen.
varalimur: Johanna B. Djurhuus, Eyðolf Bech, Margrit Joensen.
Hegnsýnisnevndin: Heri Danielsen, John Bech, Páll Vejhe.
Porkeris Bygdarráð.


text:
Tað er 27. desembur, og tú hevur allar helst fingið eitt sindur ov nógv av tí góða. Náttin var lang, og man var ikki heima, fyrr enn morgunin var komin. So líðandi koma timburmenninir sníkjandi, og tað einasta, man hevur hug til, er at grava seg niður í eitt djúpt hol. Og teir ringastu timburmenninir eru teir moralsku, og teir gera als ikki støðuna betri. Fyri at lætta um støðuna hjá teimum flestu ungu í Føroyum, so hevur Røddin sett nøkur ráð saman, ið ein sum tú heilt sikkurt hevur tørv á.
Et lættan mat
Aftaná hesar jóladagarnar hava tey flestu ikki gjørt annað enn at fylt seg við tungum mati, karamellum, rís a la mande og sodavatn. Hjá summum er alt kanska komið upp aftur í meðan býtúrurin stóð á, og hini hava konstant vaml. Tí er tað týdningarmikið ikki at eta nakað serligt í dag og bert drekka nógv vatn. Fá tær kanska ein kopp av suppu og salt keks.
Nógvan svøvn
Eitt tað besta fyri timburmenninar er at fáa nóg nógvan svøvn. Typiskt vaknar man alt ov tíðliga, tá man hevur verið ‘på druk’. Um tú ert ein av teimum, ið hevur sovið ov lítið, so legg teg aftur. Við svøvni so arbeiðir kroppurin ímóti alkoholinum, og samstundis merkir tú einki til timburmenninar.
Eitt brúsandi glas
Tú smakkar enn colaina frá rom og cola, og tú vilt enn spýggja bara við at hugsa um Red Bull og Små Sure. Tí er nokk ikki so smart at drekka nakað, ið líkist hesum. Halt teg langt burtur frá cola í nakrar dagar, vildi eg mett. Men ein drinkur, ið altíð hjálpur, er góða gamla Sprite og til loysingarfólkini Jolly Time. Tað smakkar ikki av nøkrum og hevur deiliga nógv brús í og passaliga søtt.
Lime og Sitrón
Í hesum sambandi meinar man ikki við Tequila-skot. Men eitt, ið hjálpir mær, er at drekka ísakalt vatn við sitrón og lime í. Ella at skera sær nakrar skivur við síðuna av og eta tær, men tað er kanska ov súrt fyri summi. Tað er lekkurt, tí tað vinnur á øllum tí søta alkoholinum, tú hevur drukkið náttina fyri.
Film og avslappning
Hvat er betri enn at liggja í songini hundasjúkur og hyggja eftir einum góðum klassikara? Tað eru nógvir góðir at velja í, og teir bestu kann man diskutera. Vit hava so funnið fram til 8, ið heilt vist kunnu brúkas0t: Titanic, Love Actually, Harry Potter, Taken, The Hangover, Zoolander, Goal og She is the man.
Fríska luft
Tað síðsta ráðið, Røddin hevur at geva, er at fáa sær fríska luft. Gang ein lítlan túr ella koyr títt vindeyga upp og lufta væl út í kamarinum. Einki er so gott sum at koma inn í eitt reint og vælluftað kamar, tá man hevur timburmenn. Fær eisini í brúsu við køldum vatni og balla teg væl aftaná.
Vónandi hevur tú ein góðan dag víðari og fært lættað um við hundasjúkuni. Teir moralsku timburmennininir mást tú sjálvur klára.